text:
Nú byrjar screening fyri bróstkrabba í Føroyum
Blað um Krabbameinsfelagið
Krabbameinsfelagið takkar Team Rynkeby Føroyar
Stuðul og styrki í sorgini
Onkologiska ambolatoriið 25 ár
Ein angi av tí góða
Ein hjálpandi hond til Grannakaffi
Stuðlið børnum við krabba
Grannar til Grannakaffi
Nú kanst tú tekna teg sum vert fyri Grannakaffi 2017
Krabbameinsfelagið takkar Karen Heinesen
Ókeypis skeið í makeup, hár- og húðrøkt
Bót til Bata skipar fyri hugnaløtu mánakvøldið 28. november kl. 19.00
Undirlívsbólkurin hjá Krabbameinsfelagnum skipar fyri hugnaløtu
Stomiambulatoriið bjóðar til kunnandi fyrilestur
Stuðla bróstunum


c: text/html

text:
Í fíggjarætlanini hjá Runavíkar kommunu fyri 2017 eru 7 hundrað túsund krónur settar av til tess, at fáa dagført vestara endan á gomlu ítróttarhøllini, sum nú er ein partur av Bylgjuni.
Múrarafelagið Spf. Ingolf Hansen í Runavík hevur fingið arbeiðið at reinsa og pussa betong súlurnar, áðrenn aðrir fara undir at klæða hendan partin av Bylgjuni soleiðis, at hann fer at líkjast tí vestara endanum á fimleikahøllini. Væntandi verður alt arbeiðið liðugt í ár.
Borgarstjórin og Ingolf Hansen skrivaðu undir fyri viku síðani og arbeiðið er longu byrjað.

robotstxt: allowed

filter: keep


text:
Tvey skeið á masterstigi verða boðin út á Sjúkrarøktarfrøðideildini á Fróðskaparsetri Føroya
Skeiðini eru Psykiatri og heilsa og Gerontologi. Hvørt teirra telur 15 ECTS.
Endamálið við skeiðunum er, at lesandi ogna sær størri forstáilsi fyri og innlit í ta vísindagrundaðu vitan, sum í dag er tøk og at greina og menna praksis út frá nýggjastu vitan innan økið.
Psykiatri og heilsa
Skeiðið fevnir um kvantitativar kanningar, sum lýsa signifikanta vitan um sálarliga heilsu og líðing, og um kvalitativar kanningar, sum lýsa, hvussu menniskja upplivir og tulkar sálarliga heilsu og líðing og hvussu menniskju og samfelag ávirkast sínamillum.
Nærri um skeiði í psykiatri og heilsa kunning og umsóknarblað er her
Gerontologi
Skeiðið fevnir um kvantitativar kanningar, sum lýsa signifikanta vitan um tað at eldast likamliga, sálarliga og sosialt, og um kvalitativar kanningar, sum lýsa, hvussu aldur upplivist og verður tulkaður. Eitt gjøgnumgangandi og týðandi tema verður rehabilitering sum partur av gerontologiskari praksis.
Fortreytir til upptøku til skeiðini eru heilsufaklig útbúgving á bachelor stigi ella Ískoytisútbúgvingin á Fróðskapasetrinum fyri heilsustarvsfólk.
Nærri kunning um skeið í gerontologiog umsóknarblað er her
Skeiðini verða frá viku 8 – 23 í 2016. Nærri kunning og umsóknarblað er á www.setur.fo. Skeiðsgjaldið fyri hvørt skeiðið er 5000 kr. Freistin at søkja er 15. januar 2016.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Ari av Rana
29.12.2017 - 11:23
Ítróttur > Ítróttur > Fótbóltur
Mest vinnandi feløgini í føroyskum fótbólti hittast í fyrsta umfarið í Betri-deildini 2018. KÍ, sum hava verið meistarar 17 ferðir, skulu eftir fyribils leikskránni hjá FSF spæla á heimavølli móti HB, sum hava verið meistarar 22 ferðir, í fyrsta umfarið.
Feløgini hava tó valt at býta dystirnar um, tí eftir leikskránni skuldi KÍ á vitjan hjá HB í Gundadali, tá Summarfestivalurin er á skránni í Klaksvík. Feløgini hava tí avtala at býta dystirnar um, so at gestirnir á Summarfestivalinum kunnu síggja dystin millum stórfeløgini við Djúpumýru, skrivar Norðlýsið.
- Rættað kl. 13:34.


text:
Flokstoymini
1.flokkur: Turid Vang Frederiksen, Ása Beder, Evy Olsen, Rúni Olsen
2.flokkur: Katrina Nattestad, Lý Vang, Frank Jacobsen, Bjarma Mortensen
3.flokkur: Guðný Wardum, Birgit Thomsen, Sonja Síminardóttir, Rói Jacobsen
4.flokkur: Ingibjørg Mohr Arnadóttir, Barba Jansdóttir, Høgni Olsen, Søren Pedersen
5.flokkur: Hans Karl Højgaard, Annika í Garði, Linda Dam Jacobsen
6.flokkur: Sigrid av Reyni Thomassen, Guðrun Jacobsen, Ása í Jákupsstovu, Birna Gaard
7.flokkur: Drós Sveinsdóttir, Bogi Hansen, Brynhild Nolsøe, Mariann Øster
8.flokkur: Jens Martin Holm, Lydia Gardar, Anja Weihe, Rani Skaalum
9.flokkur: Anna Maria R. Jensen, Eyðólv Dimon, Louisa Johnsdóttir, Eydna Vitalis


text:
Barbara Holm 09.08.2018 (11:15)
Einki eftirlit: Tú kanst taka sum tú vilt
- Mær vitandi eru ongar forðingar fyri, at fólk kunnu heinta og fiska tað tey vilja úr sjónum, sigur Peter Flugge, skrivar í Yvirfriðingarnevndini. Í Heilsu- og Innlendismálaráðnum vísa tey til Yvirfriðingarnevndina í málinum um teir risa stóru krabbarnar við Gjógv, sum fyri nøkrum døgum síðani vórðu tiknir av ferðafólki, eftir at hava livað í gjónni í fleiri ár.
Les eisini: Einki eftirligt: Ferðafólk ruddað gjónna fyri krabbar
Peter Flugge, skrivar í Yvirfriðingarnevndini sigur, at upp á standandi fót fær hann ikki sagt, um krabbarnir av onkrari orsøk skuldu verið friðaðir. Men helst eru teir ikki tað, og sostatt eru ongar reglur, sum forða fólki at taka teir - og alt annað ein kundi hugsað sær - úr gjónni við Gjógv og fyri so vítt eisini alla aðrastaðni í havinum kring Føroyar.
- Í Danmark og aðrastaðni við eru fiskakort, sum fólk skulu hava frá tí almenna, fyri at sleppa framat at fiska í alment atkomiligum støðum. Men tað hava vit ikki í Føroyum. Í Leynavatni og nøkrum fáum vøtum aftrat skalt tú tó hava fiskakort, tá tú ætlar tær at fiska laks í sesongini, men tað er til eitt felag, sum hevur rættindi og ikki til landið, greiðir Peter Flugge frá í morgun.
Les eisini: Gjáarmaður: Ferðafólkini vóru eisini kedd
- Krabbarnir eru at helst at meta sum alt annað fiskarí. Fólk fara við tráu har tey vilja at fiska, tað eru ongar forðingar fyri tí, greiðir Peter Flugge frá.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Góðu foreldur!
Kostur er sera týðandi fyri okkara gerandisdag, ikki minst hjá børnum okkara. Tað snýr seg ikki einans um at eta seg mettan og sløkkja tostan, men eisini hvørjum tú etur teg mettan av og sløkkir tostan við. Hetta hevur ávirkan á tannheilsuna og evnini at hugsavna seg.
Børn vita, hvat tey vilja hava, men tey vita ikki altíð, hvat er gott fyri tey. Tí hava tey brúk fyri vaksnum at taka nakrar avgerðir fyri tey, m.a. viðvíkjandi mati.
Tað er nógv søtmeti millum børn í skúlanum, og hetta sæst aftur í m.ø. tannheilsuni. Fyri at betra um hetta, vilja vit við hesum heita á tykkum foreldur um ikki at geva børnunum søtmeti í matpakkan og ikki lata tey hava pening við í skúla, so tey kunnu keypa sær eitthvørt í skúlatíðini. Hetta vil uttan iva betra um tannheilsuna og vælveruna annars.
Vónandi verður tikið væl ímóti hesum.
Vinaliga
Skúlin, skúlastýrið og skúlatannlæknin


text:
Oyggjastøddir
Strandalongdin?
Føroyska strandalongdin er tilsamans 1289 km.
Hvussu stórar eru oyggjarnar?
Føroyakort við reyðum prikki í hvørji oyggj, hólmi og skeri
Føroyakort við 779 reyðum prikkum - einum í hvørji oyggj, hólmi ella skeri. Á kortinum sæst, at flestu hólmar og sker eru vestanfyri
Víddir, strandalongd og tal av oyggjum, hólmum og skerum eru útroknaði av Matrikulstovuni út frá nýggjastu Føroyakortunum. Kortini er topografisku kortini, sum KMS hevur gjørt eftir myndum frá 1982-1984. Datum: ED50. Projektión: UTM 29.


text:
Mentanarstarvslønaravrik 4 - Tóroddur Poulsen/
Sambært einum lista hjá Norðlýsinum yvir Topp 20 móttakarar av mentanarstarvsløn hevur Tóroddur Poulsen móttikið 30 mánaðar av starvsløn, altso hálvtriðja ár. Síðan hann gav fyrsta yrkingasavnið Botnfall út í 1984, hevur hann at kalla brúkt alla sína tíð uppá list, altso eini 34 ár gott og væl. Burturúr hava vit fingið útivið fjøruti góðar og nýskapandi bókaútgávur og eina ørgrynnu av framførslum, installatiónum og myndlistaverkum, sum bróta upp úr nýggjum. Takk fyri tað. Her er ein yrking úr nýggjasta yrkingasavninum Ferðamaður í egnum heimi.


text:
- Tíðindi, mentan og ítróttur
Trolari fiskaði ólógliga vestanfyri
Í gjárkvøldið tók Tjaldrið hetlendska trolaran, Venture, fyri at fiska ólógliga í stongdum kassa vestanfyri. Tað skrivar in.fo.
Við Kringvarpið sigur Ellindur Abrahamsen, skipari á Tjaldrinum, at teir komu fram á trolaran, meðan hann fiskaði. Hann varð tikin 28 fjórðingar úr landi, í høgan vestan úr Mykinesi.
Skiparin fór beinanvegin at draga trolið inn, uttan at Tjaldrið hevði biðið um tað.
Fólk frá Tjaldrinum fóru umborð og kannaðu málið og kundu staðfesta, at her var ikki alt í lagi. Hetlendski skiparin segði, at hann visti ikki, at kassin var stongdur.
Sambært Ellinti Abrahamsen hevur kassin verið stongdur í fleiri ár, og tí kann bert sigast, at hetlendingurin hevur fylgt ov illa við.
Venture kom á fiskileið fyrradagin, og hevði tí lítið í lastini.
Tjaldrið kom inn á Havnina við trolaranum um fýratíðina í nátt.
Metingarmenn eru í løtuni umborð á trolaranum og meta um virðið á veiðini.
Skiparin játtar seg sekan. Vaktleiðarin á løgreglustøðini, Heri Andreasen sigur, at málið kann verða avgreitt við bót.
Sí eisini


text:
2 Og tað fór út eldur frá HARRANUM, og upptærdi teir, og teir doyðu frammi fyri HARRANUM.
3 Tá segði Móses við Aaron, Hetta er tað sum HARRIN talaði, sigandi, Eg vil verða halgaður í teimum sum koma nær mær, og frammi fyri øllum fólkinum vil eg verða dýrðmettur. Og Aaron helt friði sínum.
( Leviticus 10:1—3 FKJ )
Og hon nevndi barnið Ichabod, sigandi, Dýrdin er vikin frá Ísrael: av tí at ørk Guðs var tikin, og uppá grund av verfaðir hennara og manni hennara.
( I. Sámuel 4:21 FKJ )
14 Verið tit ikki ójavnligani okaðir saman við vantrúgvandi: tí at hvønn felagskap hevur rættvísi við órættvísi? og hvat samfelag hevur ljós við myrkur?
15 Og hvønn samklang hevur Christus við Belial? ella hvønn part hevur hann, sum trýr, við einum vantrúgvandi?
16 Og hvørja seming hevur Guðs tempul við skurðgudar? tí at tit eru tempul hins livandi Guðs; eins og Guð hevur sagt, Eg vil búgva í teimum, og ganga í teimum; og eg vil vera Guð teirra, og tey skulu vera fólk mítt.
17 Hvørsvegna komið út frá ímillum teirra, og verið tit atskild, sigur Harrin, og nemið ikki við hin óreina lut; og eg vil taka ímóti tykkum,
18 Og eg vil vera tykkum Faðir, og tit skulu vera synir mínir og døtur, sigur Harrin Almáttugi
( II. Cor. 6:14-18 FKJ )
3 Harri, teir hava dripið tínar prophetar, og grivið niður tíni altar; og eg eri einsamallur eftir, og teir søkja mítt lív.
4 Men hvat sigur Guðs aftursvar við hann? Eg havi goymt niðurfyri til mín sjálvs sjey túsund menn, sum hava ikki boygt knæinum fyri myndini av Baali
( Róm. 11:3-4 FKJ )
8 Hoyr, O fólk mítt, og eg vil vitna at tær: O Ísrael, um tú vilt geva gætur at mær;
9 Tað skal eingin fremmandur gudur vera í tær; eiheldur skalt tú tilbiðja nakran fremmandan gud.
10 Eg eri HARRIN Guð tín, sum førdi teg út úr Egyptalandi: opna munn tín vítt, og eg vil fylla hann.
11 Men fólk mítt vildi ei geva gætur eftir rødd míni; og Ísrael vildi einkið av mær vita.
12 So eg gav teir upp at girnd egnu hjartna teirra: og teir gingu í sínum egnu ráðum.
13 Á, at mítt fólk hevði givið gætur at mær, og Ísrael hevði gingið í mínum vegum!
14 Eg skuldi skjótt havt undirlagt teirra fíggindar, og vent mína hond ímóti teirra mótstandarum.
15 Hatararnir av HARRANUM skuldu havt undirgivið seg at honum: men teirra tíð skuldi havt vart um ævir.
16 Hann skuldi havt føtt teir eisini við tí fínasta av hveitinum: og við hunangi úr klettinum skuldi eg havt mettað teg.
( Psalm 81:8-16 FKJ )
Mótstandarin hevur breitt út sína hond omanyvir øll hennara dámligu ting: tí at hon hevur sæð, at hinir heidnu innfóru inn í hennara halgidóm; hvørjum tú ábeyðst, at teir skuldu ikki innfara inn í tína samkomu.
( Lamentations 1:10 FKJ )
Ein og hvør prestur, sum ikki kann taka undir við øllum 7 av hesum 7 grundleggjandi Guðs-lærunum í Guðs orði, er ikki ein evangeliskur prestur Guðs, men ein universalistiskur, sacramentariskur Baals prestur:
- Øll menniskju skulu fram fyri Guðs dómstól, tá ið tey doyggja
Og eins og tað er fyriskipað monnum eina ferð at doyggja, men eftir hetta dómurin:
(Hebrearabrævið 9:27)
-
Tað eru bert tveir staðir, sálin kann fara: til himmals ella í helvitiOg tað bar á, at biddarin doyði, og varð av einglunum borin inn í fang Ábrahams: hin ríki maðurin doyði eisini, og varð jarðaður;
Og í helviti lyftir hann upp eygum sínum, verandi í pínslum, og sær Ábraham langt burturfrá, og Laz´-a-rus í fangi hansara.
(Lukas 16:22—23)
-
Jesus Christus er einasti vegur til himmals:Jesus sigur við hann, Eg eri vegurin, sannleikin, og lívið: eingin maður kemur at Faðirinum, uttan við mær.
(Jóhannes 14:6)
-
Øll hava syndað, eisini tú!Tí allir hava syndað, og eru komnir til korts av dýrd Guðs;
(Rómverjabrævið 3:23)
-
Guð elskar øll, eisini tegTí so elskaði Guð heimin, at hann gav eingitna Son sín, at hvørsumhelst ið trýr á hann skuldi ikki glatast, men hava ævigt-varandi lív.
(Jóhannes 3:16)
-
Jesus hevur gjørt alt fyri, at tú kanst verða frelsturTað er fullgjørt
(Jóhannes 19:30)
Tað er tessvegna nú eingin fordøming hjá teim sum eru í Christi Jesusi, hvørjir ganga ikki eftir kjøtinum, men eftir Andanum.
(Róm. 8:1)
-
Tú eigur bert hesa stundina, so tak ímóti Jesusi Christi sum tínum persónliga Frelsara núÍ dag um tit vilja hoyra rødd hansara, herðið ikki hjørtu tykkara,..
(Hebrearabrævið 3:15)
Sí, eg standi við dyrnar, og banki uppá: um nakar maður hoyri rødd mína, og opni dyrnar, eg vil koma inn til hansara, og vil eta náttverða saman við honum, og hann við mær.
(Opinbering Jóhannesar 3:20)
Um ein prestur ikki kann taka undir við nr. 1, 2, 3 og 4, so ER hann ein ófrelstur heidningur, og fullkomiliga ókompetentur at prædika evangeliið, tí so trýr hann hvørki uppá dómadag, himmal og helviti, ella uppá persónligt samfelag við Jesus Christ!!!
– Og hetta er støðan við fleiri prestum, enn eg havi tol til at hyggja uppá.
( Nr. 5 og 6 kann hvør ein dansandi, tenn-vísandi, greb-spælandi, “positiv”, ófrelst humanissa taka undir við. )
P. S. Og jú, eg havi rætt til at hava mínar meiningar og siga tær á míni egnu privatu heimasíðu, sum EINGIN noyðist at lurta eftir.
So hvat gert tú her?


text:
OgnarEftirløn
– møguleika at gera tað, tú hevur hug til.
Ert tú ein av teimum mongu ið sita skuldarfrí í sethúsum? Ert tú ein av teimum mongu, ið ikki hava aðra inntøku enn tað vanligu fólkapensjónina? Hugsar tú um at arbeiða niðursetta tíð? Ella vilt tú hava møguleika at gera tað, tú hevur hug til? - so hevur Suðuroyar Sparikassi eitt munagott tilboð til tín.
OgnarEftirløn er ein tænasta, sum Suðuroyar Sparikassi bjóðar tær, ið er yvir 60 ár, eigur fasta ogn og hevur frívirði í t.d. sethúsunum.
Við OgnarEftirløn fært tú møguleika at brúka uppsparingina, sum er í frívirðinum í eini fastari ogn, ígjøgnum tíni eftirlønarár.
Tú fært eitt mánaðarligt útgjald í upp til 20 ár, við støði í frívirðinum. OgnarEftirløn er eitt slag av láni, har ið lánið hækkar so hvørt tú fært eitt útgjald.
Fasta ognin, ið er grundarlagið fyri OgnarEftirlønini, verður virðismett 5. hvørt ár.
OgnarEftirløn kann soleiðis gerast eitt munagott ískoyti til tín, ið er komin upp í árini og bert hevur vanligu fólkapensjónina at dúva uppá.
OgnarEftirløn kann geva tær møguleika at gera tað tú hevur hug til.


text:
Innkomið skundmál
Fasti Gerðarrættur hevur móttikið skundmál frá Fíggjarmálaráðnum mótvegis Føroya Pedagogfelag. Málið verður viðgjørt efir § 8, stk… Les meira »
Innkomið skundmál
Fasti Gerðarrættur hevur móttikið skundmál frá Fíggjarmálaráðnum mótvegis Føroya Pedagogfelag. Málið verður viðgjørt efir § 8, stk… Les meira »
Úrskurðarfundur 31.10.2017
Fasti Gerðarrættur hevði úrskurðarfund tann 31.10.2017 í málinum 01-2017 Starvsmannafelagið móti Fíggjarmálaráðnum. Úrskurður vænt… Les meira »
Fasti Gerðarrættur í R7
Mikudagin var Hanna Vang í Eyssuni. Les meira »
Nýggjur gerðarrættarformaður
Frá 01.01.2017 verður Hanna Vang gerðarrættarformaður, og Gurið Joensen næstformaður. Hettar varð avtalað tá Hanna Vang gjørdist g… Les meira »
Mál 01/2016 Føroya Pedegogfelag móti Fíggjarmálaráðnum
Fasti Gerðarrættur hevði kallað partarnar inn til fyrireikandi fund tann 18.10.2016, men tann 11.10.2016 boðaði Føroya Pedagogfela… Les meira »
Árligi norðurlendski dómarafundurin
Tann árligi fundurin fyri dómarar í arbeiðsrættunum í norðanlondum, verður í ár tann 27.05.2016 í Helsingfors. Fast Gerðarrættur v… Les meira »
Úrskurðarfundur 01.03.2016 kl. 09:00
Úrskurðarfundur er ásettur til 01.03.2016 kl. 09:00 í málinum Ergoterapeutfelagið móti Fíggjamálaráðnum - træta um "einaviðbót" í… Les meira »
Kára á Rógvi til minningar
Tá Fasti Gerðarrættur heitti á meg um at skriva minningarorð um Kára á Rógvi, nú hann fór so brádliga og alt ov ungur, segði eg ja… Les meira »
Úrskurðarfundur 28. november 2014 kl. 08:15
Úrskurðarfundur er ásettur til 28. november 2014 kl. 08.15 í málinum FPF móti KAF – leiðaraviðbót (FG: 01/2013) í skúlastovuni hjá… Les meira »
Úrskurðarfundur 21. november 2014 kl. 10
Úrskurðarfundur er ásettur til 21. november 2014 kl. 10.00 í málinum SMF móti FMR – uppafturtøka (FG: 03/2010) í skúlastovuni hjá… Les meira »
Úrskurðarfundur 5. september 2014 kl. 9
Úrskurðarfundur ásettur til 5. september 2014 kl. 09.00 í málinum LHA móti FMR – eftirlønargjald (FG 4/2013) í skúlastovuni hjá AL… Les meira »
Størv í forskúlum
Ávíst orðaskifti hevur verið um málið um stríðstig, sum Pedagogfelagið lýsti á forskúlaøkinum. Pedagogfelagið sendi út fráboðan:… Les meira »
Skeið í arbeiðsrætti 24. oktober 2014 á Hotel Hafnia
Aftur í ár skipar Fasti Gerðarrættur fyri skeiði. Í ár halda vit fram við at arbeiða við at skera mál til og fyrireika tey at leg… Les meira »
Fyrilestur um frítíðarlógina 1. mai kl. 10.00
Fróðskaparsetrið heldur altjóða verkamannadagin við fyrilestri um frítíðarlógina. Snorri Fjallsbak hevur skrivað ritgerð um løgtin… Les meira »
Úrskurðarfundur 29. november 2013 kl. 09:30
Úrskurðarfundur í málinum FG 02/2013 FFS móti FMR - træta um førleikaviðbót fyri leiðslu – er ásettur 29. november 2013 kl. 9:30 í… Les meira »
Skeið í arbeiðsrætti 2013
Skrá 25. oktober 2013 Skeiðið verður býtt í trý, netverkan um kvøldið, almenn kunning seinnapart, og serligt skeið fyrrapartin u… Les meira »
Arbeiðsmarknaðardagurin 2013
Árligi arbeiðsmarknaðardagurin hjá Fasta Gerðarrætti verður sum kunnugt hildin í hølinum hjá Fasta Gerðarrætti í ALS-húsinum á Tin… Les meira »
Úrskurðir og nýggj mál
Í tveimum málum, sum eru fyri í Fasta Gerðarrætti er nú úrskurðarfundur sagdur. Talan er um mál 03-2012 SMF móti FMR - yvirarbeið… Les meira »


text:
The Dark Knight
The Dark Knight er ein amerikanskur Batman-filmur úr 2008. Í filmsheiminum verður tað "magiska vinningsmarkið" nevnt. Tað er, tá ein filmur selur fyri meira enn 500 milliónir dollarar í atgongumerkjum í USA. Bert tveir filmar hava megnað tað, og tað eru Titanic og "The Dark Knight". Eftir bert seks vikum hevur Batman megnað at selt fyri 502,4 milliónir dollarar, meðan hjá Titanic tók tað 12 vikur um at vinna 500 milliónir dollarar í atgongumerkjum. Høvuðsleiklutin sum Batman, hevur Christian Bale. Heath Ledger hevði leiklutin sum The Joker og fekk eftir deyða sín ein Oscar fyri avrik sítt.


text:
Ársfrágreiðing frá Skúlastýrinum í Eysturskúlanum fyri 2011
Fyrst vil eg vegna skúlastýrið og skúlans leiðslu bjóða tykkum vælkomin.
Eg skal byrja hendan fundin við, at greiða tykkum frá virkseminum í skúlastýrinum farna árið. Síðani seinasta felagsforeldrafundin, sum var tann 26. januar í fjør, hevur skúlastýrið havt 9 fundir, umframt at umboð fyri skúlastýrið hava luttikið á fleiri ymiskum fundum, sum onnur hava skipað fyri.
Teir spurningar, ið skúlastýrið hevur viðgjørt, kunnu bólkast í nøkur evni:
1. Uttanlandsferðir/námsferðir í fólkaskúlanum
2. Meginreglur
3. Opið hús/garðdagur
4. Umvæling av lon D
5. Bátapláss og trygdin, tá næmingar fara út í báti
6. Samstarv millum skúlastýrisformenn í Tórshavnar kommunu
7. Felagið Heim og Skúli
8. Næmingaráð
9. Nýggjar námsætlanir og nýggjur próvtalsstigi
10. Foreldrafundir í 1. og 8. flokki
11. Tilbúgvingarætlan
12. Skúlabygnaður í Tórshavnar kommunu
13. Samstarv við foreldraumboð
14. Ferðsluviðurskiftini uttan fyri skúlan
1. Uttanlandsferðir/námsferðir í fólkaskúlanum
Tíðliga í fjør var nógv kjak bæði alment og í skúlahøpi, um hvørjar reglur eiga at verða galdandi fyri uttanlandsferðir og aðrar námsferðir í fólkaskúlanum.
Hóast Eysturskúlin júst hevði dagført sínar reglur á hesum øki, var spurningurin tikin upp aftur, í sambandi við at felagið Heim og Skúli tók stig til at fáa í lag felags reglur á økinum, fyri alt landið. Skúlastýrið fekk bræv frá felagnum um hálvan juni, har tey vildu hava at vita okkara royndir við námsferðum. Íkastið frá Eysturskúlanum til hetta arbeiðið var, at vit vístu á tær reglur, ið vit í samráð við lærarar og foreldur høvdu sett í gildi fyri Eysturskúlan í 2010. Sum skilst, vóru tað fá skúlastýrir, sum svaraðu hoyringsskrivinum.
Vit frættu einki aftur, fyrr enn í miðlunum, herundir í grein í Skúlablaðnum, har greitt var frá nýggju felagsreglunum, sum felagið Heim og Skúli hevði samtykt, skuldu galda fyri alt landið. Skúlastýrið var sera ónøgt við gongdina í hesum málinum, og sendi tí Mentamálaráðnum mótmælisskriv, við avriti til felagið Heim og Skúli.
Í skrivinum settu vit fram iva um leiklutin hjá felagnum Heim og Skúli, og vístu vit á, at vit hildu røttu mannagongdina verða, at Mentamálaráðið átti at sent hetta beinleiðis til hoyring hjá skúlastýrunum, sum er tað lógliga og formliga skipaða staðið, har áhugamálini hjá teimum, ið varða av skúlanum (herundur foreldrum), er skipað.
Samstundis gjørdu vit vart við, at vit kendu okkum als ikki sum partur av hesum arbeiði, og at hetta var eitt mál, sum eitt samt skúlastýri helt, kravdi neyvari viðgerð.
Vit frættu einki aftur frá Mentamálaráðnum og leggja sosttatt til grund, at reglurnar, sum Eysturskúlin hevur ásett fyri uttanlandsferðir og námsferðir annars, enn eru galdandi. Vit eru tó samd um at taka hetta evnið upp á skúlastýrisformansfundi millum skúlastýrisformenn í Havn, soleiðis at vit møguliga fáa eina avgerð, sum er galdandi fyri allar skúlar í Havn.
Skúlastýrið hevur eisini viðgjørt málið, í sambandi við áheitan frá foreldrum í Nám X. Í hesum sambandi varð gjørt av, at spurningurin, hvørt serligar meginreglur eiga at verða galdandi fyri námsferðir í Nám X, eigur at verða tikin upp skjótast gjørligt og lagdar fyri lærarar og foreldur í Nám X til hoyringar.
2. Meginreglur
Skúlastýrið gjørdi tíðliga í fjør av, at meginreglurnar, sum eru ásettar fyri skúlan, eisini skuldu sendast út til hoyringar hjá foreldrum og lærarum í Nám X. Hoyringin var skipað soleiðis, at meginreglurnar vóru lagdar út á heimasíðuna til hoyringar fyrst í mai, soleiðis at bæði foreldur og lærarar í skúlaárinum 2010/11 og tey í 2011/12 sluppu til orðanna. Arbeiðið er tó enn ikki komið á mál.
3. Opið hús/garðdagur
”Opið hús” var 7. mai 2011 fyri 1. – 7. flokki og teirra avvarandi. Nakrir næmingar í framhaldsdeildini hjálptu skúlastýrinum at skipa dagin. Skipað var fyri fótbóltsdysti á Eysturvølli millum foreldur, har umboð frá øllum flokkum vóru við. Annars var skipað fyri ymiskum spølum sum t.d. posarenning, hoppa band, hoppa elastikk, lofta bólt, stikkbólt, lakka paradís og melda kríggj. Frá 10 til 11 ótu øll morgunmat í floksstovunum, og síðan var farið út at spæla spøl. Møguleiki var eisini fyri rundvísing í skúlanum. Dagurin vardi til kl. 13.00. Semja tyktist verða um, at tiltakið var sera væleydnað.
Eisini var lagt upp til at hava ein garðdag, sum skúlastýrið hugsaði at skipa fyri sama dag, sum ”Opið hús” var. Í kommunini er ongin peningur settur av til skúlagarðar, og hugsanin var tí, at okkurt kanska kundi gerast við hjálp frá foreldrum, sum ikki var so kostnaðarmikið.
Við tað, at eingin viðmerking og ongi hugskot komu inn viðv. skúlagarðinum, máttu vit tó ganga út frá, at áhugi ikki var at gera nakað við skúlagarðin í hesum umfari. Vit ásannaðu tó, at vit áttu at havt fund við foreldraumboðini áðrenn ”Opið hús”.
Í samráð við foreldraumboðini er avrátt, at ”opið hús” í ár verður tann 12. mai frá 11.00 – 14.00. Av tí, at tiltakið byrjar so seint, verður ongin morgunmatur fyriskipaður í skúlanum. Ístaðin fara vit at selja pylsur við tilhoyri á middegi. Eins og seinasta ár fara vit at heita á næmingar í 8. flokki at skipa fyri spølum.
4. Umvæling av lon D
Viðvíkjandi umvælingararbeiðinum í Eysturskúlanum er tað soleiðis, at tað sum nú manglar, er útveggirnir í D- og E-lonunum. Sum kunnugt gjørdi kommunan í fjør av at steðga við arbeiðnum fyribils, men tó ikki longur enn 5 ár. Í frágreiðingini í fjør, vístu vit á, at tað helst ikki bleiv neyðugt at bíða so leingi, tí longu í fíggjarætlanini hjá kommununi fyri 2011 var peningur settur av til at fara í gongd við útveggir í D-lonini, og væntaðu vit tí, at tað arbeiðið fór í gongd í 2011. Arbeiðið er tó ikki farið í gongd enn, men skúlastjórin hevur fingið at vita, at ráðgevarasáttmálin er gjørdur og liggur til undirskrivingar, so tað gongur sum ætlað.
5. Trygdin tá næmingar fara út í báti
Spurningur hevur verið umrøddur, um trygdin er í ordan, tá næmingar fara út í báti. Trygdin umborð við vestum o. ø. er í ordan, men skúlastjórin fer at tryggja sær, at næmingarnir eisini fáa undirvísing í, hvussu farið verður fram, um eitt óhapp hendir.
6. Samstarv millum skúlastýrisformenn í Tórshavnar kommunu
Skúlastýrisformaðurin í Kommunuskúlanum tók í mars í fjør stig at kalla allar skúlastýrisformenn í Havnar Kommunu saman. Uppmøtingin var góð. Av 11 møguligum møttu 10.
Tvey mál vóru á skrá til henda fundin. Tað eina var um frídagarnar, sum skúlar sjálvir leggja hvørt skúlaár. Her var samt ynski frá skúlastýrunum, at skúlarnir í Havnar Kommunu hava frí samstundis. Í hesum sambandi er gjørt av, at ”leysu” frídagarnir verða lagdir afturat páskafrítíðini, soleiðis at hon verður tvær vikur í ár.
Hitt málið snúði seg seg um, at Mentamálaráðið hevur boðað frá, at lærarar hava skyldu at verða tøkir eina viku, áðrenn skúlin byrjar aftur aftaná summarferiuna 2012. Her vóru øll samd um, at tað hevði verðið gagnligt fyri skúlan, men vóru eisini samd um, at Mentamálaráðið tekur sær av hesum málinum.
Eisini var kjakast dúgliga um praksis viðvíkjandi uttanlandsferðum í fólkaskúlanum, men eingin niðurstøða var gjørd.
Tosað bleiv um, um tørvur er á at hava regluligt samstarv millum formenninar. Niðurstøðan var, at skipað verður fyri fundi teirra millum tvær ferðir um árið at kunna um, hvat verður gjørt í teimum ymisku skúlastýrunum. Slíkir fundir eru tó ikki komnir í lag enn.
7. Felagið Heim og Skúli
Felagið Heim og Skúli hevur víst á og heitt á skúlastýrini um at eggja okkara skúla at brúka eitt nýtt og sera hent amboð, ið er føroyskað til samstarvið millum heim og skúla. Hetta er nýggja SAMSPÆLIÐ, ið SSP toymið, saman við Fólkaheilsuráðnum, Føroya Lærarafelag og felagnum Heim og Skúli, hevur givið út.
SAMSPÆLIÐ er føroyska frá danska SAMSPILLET, sum DKR hevur givið út. Tit kunnu lesa meira um hettar á hesi heimasíðuni:
http://dkr.dk/emner/undervisning/foraaldrenetvaark/foraaldrenetvaark/composite-610.chtm Hendan heimasíðan gevur eisini góðan íblástur til foreldrasamstarv.
Aðalfundur var í felagnum Heim og skúli tann 18. januar, har Karl Eli Sigvardsen luttók.
8. Næmingaráð
Skúlastýrið er samt um, at tað er skilagott er at seta á stovn næmingaráð, og eru vit tí farin í gongd við at skipa næmingaráð í Eysturskúlanum. Lagt verður upp til at hava 4 næmingaráð, eitt í hvørjari deild. Meðan næmingaráðini í innskúlingini og 4., 5. og 6. mugu læra at arbeiða, kunnu tey elstu næmingaráðini virka.
Miðjað verður ímóti, at næmingaráðini skulu virka frá skúlaársbyrjan 2012/2013. Tað verða tvey virkandi næmingarráð, eitt fyri Nám x og eitt fyri 7., 8. og 9. flokk.
Í innskúlingini og 4., 5. og 6. flokki verður dentur lagdur á at læra næmingarnar at arbeiða í einum ráði. Skúlastýrið hevur orðað uppskot um viðtøkur og reglur, ið eru sendar út til hoyringar hjá foreldrum og næmingum.
9. Nýggjar námsætlanir og nýggjur próvtalsstigi
Í sambandi við, at nýggjar námsætlanir og nýggjur próvtalsstigi eru sett í verk í fólkaskúlanum í hesum skúlaári, var í september skipað fyri ráðstevnu fyri skúlastýrislimum, har ljós var varpað á tær stóru avbjóðingar, sum sjøtul er settur á í skúlans arbeiði. Umboð fyri skúlastýrið í Eysturskúlanum var eisini á fundinum. Nógv fólk vóru møtt.
10. Foreldrafundir í 1. og 8. flokki
Grundað á nýggja áseting í meginregluni fyri samstarv ímillum skúla og heim, tók skúlastýrið fyri fyrstu ferð í 2010 stig til ein felagsfund við skúlaársbyrjan, har samstarv var umrøtt við foreldur at næmingum í nýggjum flokkum.
Á fundinum í 2010 við 1. flokk var foreldra- og læraraleiklutur umrøddur, og við íblástri úr tilfari frá SSP var umrøtt, hvat ávikavist foreldur og lærarar vænta av hvørjum øðrum, og hvat góð undirvísing er.
Á fundinum í 2010 við 8. flokkarnar, var lagt út við framløgum um foreldraleiklut, SSP og skipanina av Eysturskúlanum. Aftaná framløgurnar var farið út í flokkarnar, har foreldrini fingu spurningar at kjakast um í bólkum. Hetta vóru spurningar, sum SSP í Danmark hevur útgivið. Foreldrini vóru sera virkin, og nógv gott kjak spurdist burturúr, umframt at gjørdar vóru avtalur um mál, ið semja var um, at tað hevur týdning, at foreldur og skúli samstarva um.
Aftur í fjør skipaði Skúlastýrið fyri foreldrafundum í 1. og 8. flokki ávíkavíst 24. og 31. august. Eitt samt skúlastýrið var ikki heilt nøgt við fundirnar. Í 1. flokki høvdu vit varhugan av, at spurningarnir í SSP spælinum um tvístøður bera brá av at vera í so neilig evni at taka upp við skúlaársbyrjan í 1. flokki. Vit hava tí gjørt av, at vit komandi ár heldur taka somu spurningar sum seinasta ár. Spurningar, sum snúgva seg um, hvat foreldur og skúli vænta av hvørjum øðrum.
Í 8. flokki vóru vit heldur ikki nøgd, tí her bleiv tikið aftur í aftur spurningar, sum foreldrini høvdu viðgjørt hálvt ár frammanundan. Her avgjørdu vit, at komandi ár, verður skúlastýrið við á foreldrafundinum, sum SSP skipar fyri um várið. Hetta er fundur fyri foreldrum at næmingum í okkara 7. flokkum og 7. flokkunum í teimum skúlum, sum lata næmingar í 8. flokk í Eysturskúlanum. Skúlastýrið hevur tá eitt mál á skránni, sum snýr seg um samstarv.
11. Tilbúgvingarætlan
Skúlastýrið hevur tikið avgerð um, at gera eina tilbúgvingarætlan í smb. við eldsbruna. Skúlastjórin hevur sett seg í samband við sløkkiliðið um fund. Endamálið við fundinum er at fáa greiðu á, hvussu útgerðin í Eysturskúlanum er, hvussu ein tilbúgvingarætlan skal síggja út og gera avtalu við teir um, nær ein roynd kann verða. Nærri verður at frætta hesum viðvíkjandi.
12. Skúlabygnaður í Tórshavnar kommunu
Skúlastýrislimir og leiðslur vóru í november bodnar til fundar at verða kunnað um ætlan viðvíkjandi skúlabygnaði og skúlabygging í Tórshavnar kommunu árini 2012-2021.
Uppskot um skúlabygnað í Tórshavnar kommunu var lagt fram. Eftirfylgjandi var skipað fyri at velja limir í ein arbeiðsbólk hjá kommunini at viðgerða uppskotið. Umboð fyri Eysturskúlan er Ingi á Smið.
13. Samstarv við foreldraumboð
Skúlastýrið leggur framhaldandi stóran dent á, at betra um samstarv og samskifti við áhugabólkar skúlans.
Nýggjasta stigið í hesum arbeiðnum, er at gera eina ætlan fyri samstarv við foreldraumboðini. Í hesum sambandi hevur skúlastýrið havt fund við øll foreldraumboðini í januar í ár, har umrøtt var yvirskipað samstarv við skúlastýrið, viðtøkur fyri foreldraumboðini vóru eftirmettar, umframt at eisini ”opið hús” var umrøtt, mannagongdir í smb. við tilfar, sum skal til hoyringar og árligi fundurin, sum skúlastýrið skipar fyri.
Bæði skúlastýrið og foreldraumboðini ynsktu at styrkja samstarvið og at økja um leiklutin hjá foreldraumboðunum, í tiltøkum sum skúlastýrið skipar fyri. Eftirmettar viðtøkur fyri foreldraumboðini eru sendar út til hoyringar hjá øllum foreldrum, umvegis foreldraumboðini.
14. Ferðsluviðurskiftini uttan fyri skúlan
Ferðsluviðurskiftini uttan fyri skúlan tíðliga á morgni vóru eisini umrødd við foreldraumboðini. Mett verður, at viðurskiftini eru sera ótrygg fyri teir næmingar, sum koma til gongu. Skúlastýrið hevur áður skrivað til Kommununa um ferðsluna og avgjørt var, at skúlastýrið skal fylgja hesum málinum upp.
Tað er lógarásett, at skúlastýrið skal vera við til minst ein fund hjá námsfrøðiliga ráðnum um árið. Hetta er tó ikki komið í lag seinasta árið, og verða stig tí tikin at fáa hendan fundin hildnan í næstum.
Til felagsforeldrafundurin í ár hevur skúlastýrið heitt á Ingunn Eiriksdóttir, stjóra í Dátueftirlitinum, um at koma at halda ein fyrilestur um, hvussu foreldur kunnu stuðla børnum og ungum, so tey kunnu ferðast tryggari á netinum.
Skúlastýrið í Eysturskúlanum, tann 22. februar 2012:
Kristina Samuelsen, formaður
Ingun Eidesgaard, næstformaður
Karl Eli Sigvardsen
Elin Lindenskov
Vagnur Johannesen
Ingi á Smið, starvsfólkaumboð
Eyðdis Eidesgaard, skrivari


text:
So var aftur sunnudagur og tá er SukurSøtt í gávuhýri. Í dag verður síðsta lúkan á hesum sinni opnað. Tað er The Body Shop sum hevur stuðla við hesum lekkru vinningunum. Áhhh eg hevði sjálv vilja átt allar hesar vørurnar!! Har er soo nógv gott at forkela seg við.
Nú nærkast jólini alvorliga og sum eg gleði meg. Allar jólagávurnar eru keyptar, so nú er bara hugni fyri rest (og fyrireiking til roynd). Men í dag skulu tvær hepnar damur forkelast.
Sum altíð havi eg trekt lut við einari heimasíðu, so tað er 100% tilvildarligt.
Vinnarnir eru:
Astrid Vestergaard – hevur vunnið AMAZONIAN ACAI – ENERGISING RADIANCE MASK og WHITE MUSK SMOKY ROSE MEDIUM GIFT
Súsanna Joensen – hevur vunnið VITAMIN C ENERGIZING FACE MIST og WILD ARGAN OIL BODY BUTTER.
Tillukku við vinningunum tit báðar. Tit kunnu seta tykkum í samband við SukurSøtt og fáa nærri boð.
Túsund takk til The Body Shop fyri stuðulin og takk til tykkum allar fyri tykkara luttøku. Tað hevur verið stuttligt at lisið ymsu viðmerkingarnar hjá tykkum.
Hetta var seinasta kapping í hesum føri og tað hevur verið stuttligt at veri við til at forkela nakrar hepnar kvinnur.
Eg ynski tykkum ein góðan dag.
M&K


text:
Foreldragjald fyri 2013
02. Jan 2013
Vøggustovupláss kr. 2.401,- í 11 mánaðir .. Barnagarðspláss kr. 1494, - í 11 mánaðir ...
les meir
Gleðilig Jól
21. Des 2012
Vit ynskja øllum eini Gleðilig Jól og eitt eydnuberandi Nýggjár við tøkk fyri brátt farna, Takk fyri gott samstarv... Vit lata upp...
les meir
Jólagudstænasta í Hoyvíkar kirkju
11. Des 2012
Jólagudstænasta verður Týsdagin 11. desember kl 10-11 í Hoyvíkar kirkju, Aftaná verður jóladøgurði á stovninum :) ...
les meir
Framførðsla fyri ommun og abbun hjá barnagarðsbørnunum
10. Des 2012
Góðu ommir og abbar hjá barnagarðsbørnunum Tit eru vælkomin at síggja børnini spæla jólaleik og ganga Lucia Mánadagin kl.14.30- 16.30 ....eisini bjóða vit ein...
les meir
Felags jólahald
01. Des 2012
Felags Jólahald verður fyri børnum,systkjum,foreldrum og starvsfólkum við børnum.. Leygardagin 08.desember kl.15 -17 Aftur í...
les meir
í menniskjans góður tokki
26. Nov 2012
Vit stuðla tiltakinum " í menniskjans góður tokki " Vit baka jólakøkur saman við børnunum :) sum vit so selja til...
les meir
Jólahald 08.des.
26. Nov 2012
Felags jólahald verður fyri foreldur,børn og systkin Leygardagin 08.des. kl 15- ...
les meir
Foreldrafundir
16. Nov 2012
Foreldrafundir.. Barnagarðsstovan Glaðan hevur foreldrafund týsdagin 20.nov.kl.19 Barnagarðsstovan Aldan hevur foreldrafund hósdagin 22. nov. kl.19 Gleða...


text:
Kopi- og prentloysnir frá Nema
Nema hevur drúgvar royndir við sølu, viðlíkahaldi og umvæling av kopimaskinum. Okkara tøkningar eru útlærdir og altíð kunnaðir um nýggjastu tøknina.
Rætta prentloysnin kann spara einari fyritøku nógvar pengar í longdini. Ráðgevararnir hjá Nema kunnu koma út til fyritøkuna og gera eina nágreiniliga printanalysu fyrst, soleiðis at tað er lættari at skraddaraseyma eina prentloysn eftir júst tykkara tørvi.
Merkir
Canon er ein av fremstu framleiðarum av kopimaskinum, og við litprenti og myndatøku er Canon somuleiðis millum tey fremstu í heiminum.
OKI eru millum fremstu framleiðarunum við prentloysnum, ið fevna um smáar kopimaskinur til stórar prentloysnir.
Tænastusáttmáli
Nema bjóðar kundum sínum ein tænastusáttmála, ið ger viðlíkahaldið munandi lættari. Við einum tænastusáttmála røkja okkara útlærdu teknikarar kopimaskinuna. Hetta tryggjar longri nýtslutíð og longri livitíð.
Tænastusáttmálar verða gjørdir eftir tørvinum hjá hvørjum einstøkum kunda, og kunnu vera alt frá viðlíkahaldi til at skifta slitlutir og tónara. Hetta ber í sær, at tit ikki fáa óvæntaðar útreiðslur, men vita júst, hvat prentnýtsla tykkara kostar.
Maskinurnar boða sjálvar Nema frá, um okkurt er galið, um tónari er um at vera uppi ella annað. Hetta ger tað meiri ómakaleyst hjá brúkaranum. So við tænastusáttmálanum eru ongar óvæntaðar útreiðslur. Nema átekur sær alt viðlíkahald.
Vit eru fúsir at vegleiða og hjálpa tær at finna ta røttu loysnina. Send ein fyrispurning her, so svara vit sum skjótast.


text:
Tróndur Bogason nomineraður til tónleikaheiðursløn norðurlandaráðsins/
29 oktober verður tónleikaheiðursløn norðurlandaráðsins latin, millum tey nomineraðu er Tróndur Bogason, sum eg gjørdi eina samrøðu við herfyri.
Trívist í millumrúminum
Viðtal við Trónd Bogason - tónaskald
Tróndur Bogason fekk fyri trimum árum síðani trý ár av starvsløn frá Mentanargrunni Føroya. Hansara seinasta stóra uppgáva er tónleikurin í leikinum hjá Marjuni S.Kjelnæs Tóm Rúm, sum Tjóðpallurin setti upp við Eyðun Johannesen sum leikstjóra. Eg hitti Trónd Bogason til eitt viðtal gjøgnum Skype ein sunnumorgun í Mars.
Hann er avhildin, tað skilst á øllum brøgdum premierukvøldið á Tjóðpallinum. Nýggi leikurin Tóm Rúm er framførdur á fyrsta sinni og í róminum aftan á premieruna práti eg við nakrar luttakarar. Tá eg nevni tónleikin og hvussu hugtikin eg eri av ljóðsíðuni í leikinum, fara fólkini á Tjóðpallinum beinanveg at rósa tónaskaldinum upp til skýggja, alt meðan tey brosa hugfarsliga við tankan um krúllurnar hjá komponistinum, sum hómaðust onkrastaðni í ruðuleikanum í heimsins minsta tjóðalli, meðan hann fekk sær ein kóboylúr tær longu, ovbyrjaðu næturnar undan premieruni. Okkurt bendir á, at Tróndur Bogason hevur gjørt annað og meira enn at sovið hesi seinastu trý árini. Umframt tær størru uppgávurnar við tónleikinum í t.d. sjónleikinum Tóm Rúm og sangleikinum Audition, er Tróndur Bogason støðugt upptikin av smærri uppgávum, har hann spælir, leggur til rættis, útsetir og framleiðir tónleik hjá øðrum. Og hann er ikki lættur at fáa fatur á, tí hann hevur nógv um at vera, men tað eydnast og eg byrji viðtalið við at spyrja hvussu tað følist at sita sum áskoðari í salinum á Tjóðpallinum og uppliva eitt verk, sum hann sjálvur eigur part í.
TB: Eg havi sjálvandi sæð leikin framførdan fleiri ferði, men altíð við øðrum eyganum í telduni. Eg havi fyrst og fremst fokuserað upp á ljóðið, og hóast eg havi fingið eitt ógvuliga tætt forhold til leikin og allar detaljurnar í honum, so er tað nakað heilt annað at uppliva hann sum áskoðari uttan forpliktilsir. Sjálvt um eg má viðganga, at eg av og á fangaði meg sjálvan í at vera í so upptikin av onkrari óbetýðuligari detalju í ljóðsíðuni.
Pingpong
KP: Tónleikurin var ómetaliga vakur, men har var so nógv at fylgja við í, so eg kundi hugsað mær at hoyrt hann aftur, vónandi verður okkurt gjørt við tónleikin eftir at leikurin er liðugur. Kanst tú greiða frá tilgongdini, tá tú gjørdi tónleikin?
TB: Jú, eg havi ætlanir um at gera okkurt víðari við tilfarið, men akkurát hvat tað verður, er ikki avgjørt enn. Annars byrjaði tað við, at Jenny Petersen, stjórin í Tjóðpallinum ringdi og avtalaði at møtast við rithøvundi og leikstjóra. Marjun (S.Kjelnæs), Eyðun (Johannesen) og eg møttust nakrar ferðir og prátaðu, eg fekk leikritið og sendi ymisk uppskot og okkurt av tí arbeiddi eg víðari við, tað var sovorðið pingpong okkara millum.
KP: Tað riggar ómetaliga væl í byrjanini, tá ein yrking verður lýst uppá eitt gjøgnumskygt klæði á pallinum, meðan Eivør syngur hesa somu yrkingina, sum stendur í savninum Rót Tripp. Byrjanarsenan minnir um eina væl eydnaða listarliga installatión. Hvussu komu yrkingarnar við í heildina?
TB: Eg haldi, at tað var Eyðun, sum á fyrsta fundinum nevndi møguleikan fyri at brúka yrkingarnar í leikinum. Haldi at tey bæði nokk hava tosað um at innarbeiða tær meira í leikritið beint tá. Í øllum førum fekk eg eitt savn, og eitt sindur seinni skrivaði eg lag til tvær teirra og tær komu við, og síðan kom meir aftrat.
KP: Tónleikurin hjá tær rakar kensluna av tómum rúmi millum annað við stórum rúmklangi, sum onkursvegna víðkar rúmið og leggur dent á millumrúmið millum teir báðar høvuðsleikararnar, er hetta gjørt við vilja?
TB: Eg trúgvi, at tann kenslan í stórsta mun kemur frá yrkingunum - ella via yrkingarnar. Tað er kanska meira orð sum "óttin", "ódnin" og so víðari, sum eg havi reagerað uppá. Og formar; til dømis yrkingin Fest, sum hevur ein deiliga radikalan uppbygnað. Eg hugsaði um byrjanina sum eitt slag av inngangi, sum skuldi fungera sum tableau ella fastfrystar myndir í leikinum. Tað var bara eitt uppskot, men tey vóru við uppá tað. Fyri meg snýr tað seg mest um at fanga ein stemning. Frá leikritinum ella frá pallinum. Hugsi ikki so nógv um, akkurát hvat tað merkir, uttan so, at tað er ein konkret uppgáva, sum at gera sirkustónleik ella okkurt líknandi. Mann kann kanska siga, at eg reageri meira uppá, hvussu okkurt verður sagt, enn hvat verður sagt. Og so handlar tað eisini nógv um samspælið við ljóðdesignið hjá Jón (Mc Birnie).
Starsvløn og crossover
KP: Í 2010 fekst tú starvsløn, hvussu hava tey trý árini hilnast?
TB: Eg haldi tað hevur gingið ordiliga væl. Tað er ein einastandandi fríheit at kunna siga nei av og á og at kunna arbeiða við tí, sum mann annars sjáldan hevur tíð til. Eg havi tikið av nøkrum uppgávum, sum eg havi hildið vera áhugaverdar, men havi altso havt møguleika fyri at siga nei takk til okkurt og harvið havi eg kunnað miðsavnað meg um ymiskt, sum kanska ikki gevur mat á borðið her og nú. Eg havi fingið eitt ára starvsløn einaferð og tað var eisini gott og hóskaði til ta ávísu verkætlanina, sum eg gjørdi tá. Men tað er ikki heilt tað sama sum at fáa trý ár av arbeiðsfriði, har tú sleppur undan at renna eftir einari deadline, har tú kanst fordjúpa teg á ein annan hátt uttan støðuga kravið um, at tað, sum tú gert skal vera klárt tann og tann dagin. Mann er jú annars rættiliga bundin av freistum, og tað er nú eisini oftast fínasta slag, men her havi eg fingið arbeitt uppá ein heilt annan máta. Eg havi kunnað skrivað og latið hugskotini hvílt fyri síðani at koma aftur til tey, tá tey eru búnaði. Eri komin longur inn í tey.
KP: Fleiri av tínum verkætlanum eru sonevndar crossover verkætlanir, har fleiri listagreinir samstarva við tónleiki, dansi, performance, t.d. í tínum verki frá 2007 Investigations of a Dog, sum var ein audiovisuel konsert fyri messingblásara, dansarar og video, ið er grundað á eina stuttsøgu eftir Franz Kafka, men tú arbeiðir eisini við sonevndum klassiskum og rútmiskum tónleiki í senn og í leikinum Tóm Rúm sæst somuleiðis ein samanrenning av ymiskum listarligum útláti. Hvat er tað, sum tú fært burturúr millumrúmunum?
TB: Eg eri uppvaksin við rokktónleiki, tann áhugin kom fyrst. Áhugin fyri klassiskum tónleiki kom seinni ella kanska hevur hann verið har alla tíðina uttan at eg havi hugsað um tað. Men eg havi í hvussu so er meðan eg gekk á konservatoriunum og aftaná ongantíð slept rokktónleikinum. Markanta sundurgreiningin millum klassiskan og rútmiskan tónleik er eftir mínum tykki kunstig, kanska ein leivd frá feudalum stýrisskipanum Eg hevði ein lærara eina ferð, sum skjeyt upp, at mann heldur enn at skilja millum rútmiskt og klassiskt skuldi skilja millum nýtt og gamalt; originalt og óorginalt. Tað hevði kanska ikki verið so nógv frægari, men nokk heldur ikki verri. Heimurin er eisini nógv broyttur seinastu tjúgu árini hasum viðvíkjandi, alsamt fleiri eru farin at arbeiða við fleiri sjangrum í senn ella í millumrúminum millum ymsar sjangrur. Fyrr kundi mann ofta fáa kensluna av, at mann skuldi vera í parti við hesum ella hasum, men tað upplivi eg sjáldan nú.
Minimalisma?
KP: Tað klassiska er sjálvandi ein drúgv søga í sær sjálvum og tað, sum tú gert er ikki klassiskt. Munurin millum tað klassiska og contemporary samtíðartónleik er stórur, men kann eg brúka hugtakið minimalisma um tín tónleik?
TB: Tað kanst tú óivað væl, men eg haldi, at tað er umráðandi at gera sær greitt, at minimalisma hevur ymiskar týdningar. Hugtakið verður ofta brúkt um okkurt, har tað hendir lítið ella um okkurt sum er einfalt, men í grundini er minimalisma jú ein greitt defineraður, tónleikasøguliga avmarkaður stílur, sum amerikanskir komponistar m.a. Terry Riley, Steve Reich og Philip Glass eru slóðbrótarar fyri. Og har eri eg slett ikki. Mær dámar minimalismu, og tað, at hon er so grundleggjandi øðrvísi enn tann tónleikur, sum annars hevur verið ráðandi í Vesturheiminum í fleiri 100 ár. Og eg brúki eisini ymiskt frá minimalismuni, kanska meira tankagongdina aftanfyri enn nakað konkret musikalskt. Tí eg haldi, at tað hendir nakað øgiliga ítøkiligt í sinninum, tá mann hoyrir hesar óendaligu endurtøkurnar, sum bara akkurát broytast. Tað sigur nakað um, hvussu avgerandi, formur er fyri upplivingina, og akkurát tað haldi eg vera serstakliga áhugavert. So ja, har eru minimalistisk elementir í mínum tónleiki. Avgjørt. Men ikki nokk til at mann beinleiðis kann kalla tað minimalisma, haldi eg.
KP: Tú fyllir 38 ár næsta mánaða, er tíðin tá ikki skjótt komin til at gera ta stóru symfoniina?
TB: Nei, hana fari eg neyvan at gera nakrantíð. Eg elski symfoniorkestur og kundi væl hugsað mær at gjørt symfoniorkesturtónleik aftur onkuntíð, men tað verður neyvan ein symfoni. Ella kanska skrivi eg eina symfoni og kalli hana nakað annað. Til dømis Opera. Men beint nú eru tað fyrst og fremst nógvar smærri uppgávur, sum fylla.
...............................
Tróndur Bogason er føddur í 1976 í Havn og býr í Keypmannahavn. Hann er tónleikari og tónaskald við útbúgving frá Kongaliga Musikkonservatoriunum (1999-2005) í Keypmannahavn, har hann gekk hjá Ib Nørholm og Hans Abrahamsen og í Kongaliga Musikkonservatoriunum í Haag hjá Martijn Padding og Louis Andriessen. Frá 2005-2007 á solistlinjuni í kompositión á Kongaliga Musikkonservatoriunum hjá Bent Sørensen. Í 2000 vann hann saman við Dániali Hoydal kapping um at gera eina ólavsøkukantatu. Í 2003 fekk hann Gávugóðs úr Grunni Thorvald Poulsens av Steinum og hann er tríggjar ferðir tilnevndur Tónleikavirðisløn Norðurlandaráðsins. Syngur við í kórinum Mpiri, sum hann var við til at stovna.
.........................
Yvirlit yvir verk, sum Tróndur Bogason hevur skrivað tey 3 árini við starvsløn.
- Don´t try this at a party - Synfonietta
- The distance between us - Pno trio & EA
- Exchanges III - Pno
- Perceptionen - Kvinnu kór
- Stilli - Tbn & EA (við Andras Olsen)
- Giant´s breath - Acc./Pno/2 Vlns/Vc
- Material cycle - Brass kvintett
- Room - CD (við Eivør Pálsdóttir)
- Audition - Musical
- Sunrise/Sunset - Brass/Perc/EA
- Diversions - Orkestur
- Fairest of them all - Vla & EA
- The 4th dimension - 7 Sopranar/Org./Vc
- Flugan - Kór
- True love - Film score
- Fest - Pno/El gtr/Vox & EA
- Tempest - Pno/El gtr/Vox & EA
………………………….
"Óttin er bundin í longsulin sum er bundin í sálina sum
er bundin í kjøtið sum er bundið í moldina sum er
bundini í trøini sum er bundin í vindin sum er bundin
í havið sum er bundin í botnin sum er bundin í myrkrið
sum er bundið í rúmdina har ið línan er fest í eitt lodd..."
(Marjun S.Kjelnæs: Rót Tripp s.7)
"Tómrúmið sýgur seg niður yvir áskoðaran frá fyrstu løtu. Byrjanin er stórsligin og vøkur, yrkingin um óttan verður lýst uppá eitt tunt klæði, ið skapar eina illusión av stórari dýpd, veldugum tómleika, samstundis sum orðini verða borin fram vakurt og týðiliga við stórari rødd og rúmklangi og atmosferiskum tónleiki við smáum steðgum, ið tykjast víðka rúmið inni í høvdinum. Pallurin er høgur og tómur, hann er komponeraður soleiðis, at menniskjuni, Hann og Hon sýnast smá og tey tosa saman sum vóru tey í hvør sínum tómum rúmi…" Úr ummæli á Listablogginum 16.feb 2014


text:
Metalskyggjandi - Føroyakort reyð
Vælumtóktu Føroya kortini fáast nú í alskyns litum, og nú eisini í metalskyggjandi
Føroyar eru her teknaðar, so at allir firðir og víkir síggjast.
Plakatin fæst í ymsum litum í A4
Einføldu strikurnar á plakatunum gera, at plakatirnar passa til øll rúm í húsinum - køkurin, barnakamarið ella enntá wc. Føroysk plakatlist - klár til at hanga upp í tínum heimi.
Metalskyggjandi plakatir verða framleiddar eitt sindur øðrvísi enn tær vanligu plakatirnar. Tað kunnu tí vera onkrir smærri ójavnar og munir frá plakat til plakat; men í mesta lagi okkurt smávegis og ikki munandi :-)
Plakatirnar verða latnar uttan rammu.
Prentað á matt papír 200 gr.
300,00 kr
KANN BERT BÍLEGGJAST :)


text:
Tørvur á bússuberum í Klaksvík
Ver virkin saman við øðrum um eitt gott endamál. Enn mangla nógvir bússuberar í Klaksvík til landsinnsavnanina hjá Bláa Krossi komandi leygardag 12. mai.
Byrjað verður við morgunkaffi í KFUM og K í Klaksvík kl.10.00, har bússurnar vera heintaðar. Hetta er ein góður møguleiki at saman við øðrum vera kropsliga virkin og samstundis fáa stuðla arbeiðnum Blái Krossur ger ímillum børn og ung.
Áhugaði kunnu seta seg í samband við Niels Andreasen, tlf. 287425.
Vit takka hjartaliga fyri allan stuðul og hjálp!
Les meira um landsinnsavnanina
Tags:


text:
- Tíðindi, mentan og ítróttur
Depilin í Skálavík verður nú hotell
Herfyri settu eigararnir av Deplinum í Skálavík seg í samband við Smyril Line um møguleikan at fáa Smyril Line at reka depilin. Nú er avtalan um leigu av hotellinum gjørd. og í framtíðini verður tað Smyril Line, ið tekur sær av rakstrinum.
Smyril Line yvirtekur raksturin frá 23. mars og bjóðar gisting til bæði føroyingar og útlendingar.
Hotel Skálavík er nýtt og í góðum standi. Hotellið hevur 25 kømur umframt fundarhøli, matstovu, veitsluhøli, biograf og allar hentleikar til ráðstevnur. Eisini eru tvey stór høli, ið kunnu leggjast saman at rúma upp til 500 gestum.
Sandoyggin serlig
Rúni Vang Poulsen, stjóri á Smyril Line, fegnast um samstarvið:
– Við Hotel Skálavík kunnu vit bjóða eitt væl røkt, nútímans hotell á einum av vakrastu plássum í Føroyum. Sandoyggin er heilt serlig. Her eru náttúruperlur sum Søltuvík, mentanarupplivingar sum Listasavnið á Sandi, og her er ein tann besta strondin í landinum, sigur hann.
– Vit hava longu eitt breitt og gott sølunet, bæði í Føroyum og uttanlands, so vit eru brynjað at fara undir hesa ætlan. Vit hava 32 ára royndir við sølu og marknaðarføring uttanlands, og vit hava søluskrivstovur í Føroyum, Danmark, Íslandi og Týsklandi. Harumframt hevur Smyril Line sera tætt samstarv við umboð í øllum Skandinavia og í Evropa. Arbeitt verður við at gera sølutilfar, eitt nú eina nýggja heimasíðu við smidligari sølufunktión. Væntandi verður hetta arbeiði liðugt um góðar tvær vikur, sigur Rúni Vang Poulsen, stjóri í Smyril Line, í tíðindaskrivi.
Sí eisini


text:
Her eru úrslitini frá svimjistevnuni í Klaksvíkar Svimjihøll, nú leygardagin og sunnudagin 10. og 11. februar 2018, sum Ægir skipaði fyri.
Tilsamans vóru tey einir 115 íðkarar og 48 lið úr øllum 6 feløgum sum kappaðust tilsamans 783 ferðir í 40 kappingargreinum.
Besta avrik á stevnuni var tá ið Vár Erlingsdóttir Eidesgaard úr Havnar Svimjifelag svam seg til 715 FINA stig í 200 metra frísvimjing, við tíðini 2:03.83.
Og eitt hitt mest skemtiliga/imponerandi, tá ið Niels Nattestad valdi at svimja firvald í 800 frí
- Úrslit í HTML-sniði: aegir-stevna-feb-2018-urslit.html
- Úrslit í RE-sniði: RE180210.txt
- Úrslit í lef-sniði: Results_Klaksvik_2018-02-10.lef


text:
Eg havi júst ogna mær eina svarta talvu!
Mær dámar væl, at heimið skal spegla tey sum búgva har. Ja, ein kann keypa nógv, sum er soo pent og stílfult, men tað kunnu øll gera og tískil kunnu nógv heim koma at síggja sera eins út. Mær dámar væl at keypa okkurt, men so eisini at leggja mín egna dám á tað.
Eg havi leingið ynskt mær eina svarta talvu, og nú skuldi tað verða! Eg havi sæð hetta nógva staðni, og haldi at hetta er ein lekkur lutur, í einum heimi.
Eg rendi meg í svarttalvu pappír, í einum handli her í Aarhus, fyri einari tíð síðan. Men tað hevur bara ligið í einum kassa síðani. Eg keypti mær eina 40*30 rammu og litaði krit í Ikea, og síðani klistraði eg svarta pappírið í rammuna.
Her er ein leinkja til ebay, har tú kanst keypa svartpappír sum wallsticker fyri undir 30,- og tey senda ókeypis.
http://www.ebay.com/itm/Chalk-Board-Blackboard-Vinyl-Wall-Sticker-Decal-Removable-Chalkboard-200X45cm-YZ-/391301245687?hash=item5b1b5f2af7:g:HO8AAOSw5ZBWKTH4
Eg vildi mett at ein kundi keypt lita krit í BR ella Klávus.
So er tað tann brennandi spurningurin: Hvat hundan skal eg tekna/skriva á hetta?? Tað er so nógv fitt og stuttligt, sum er skrivað á enskum, sum man kann sitera, men eg vildi helst hava tað á føroyskum. Tann fyrsti eg komi í tankar um, um eg skal hugsa um at sitera á føroyskum, er Hans F. Hansen, haha… og tað er kanska ikki aaakkurát har eg eri. So eg hugsaði bara um onkur orð, sum ofta eru at hoyra í okkara heimi. “Kaka, kaffi og klemm”, trý sera umráðandi ting í gerandisdegnum. “Muss” og “Gleði” aftur tvey orð sum hava nógv at siga, heima hjá okkum. So eitt rá, er at skriva okkurt ið lýsur títt/tykkara heim, so at tað vísur tína/tykkara persónligheit.
Eg googlaði ymiskar myndir til íblástur. Tað er soleiðis eg hava teknað hasar krukkurnar í høgra hjørni. Øl fløskan og mínar fittu cupcakes havi eg eisini funnið á netinum. Tað er faktiskt lættari enn man heldur, at tekna, tá man hevur okkurt at tekna eftir. So royn endiliga tað.
Eg eri super væl nøgd við mina svørtu talvu, og tað besta við henni er, at tú altíð kanst viska burtur, og byrja av nýggjum, um tú gerst troytt av tí sum er á.
Hetta gevur heiminum ein deiligan dám av persónligheit og kreativiteti. Vónandi fekk tú nøkur hugskot, til at skapa tína egnu talvu.
M&K


text:
Hvat vita vit?
Mangan undrast fólk yvir útsagnir, sum kristin, og serliga kristnir politikarar koma við, og umvent. Stórsti spurningurin, er tó hvat er grundarlagið? Hvaðani koma hesa vælsignaðu útsagnir? Hvat fyri vitan hava hesi fólk?
Bíblian
er ein bók, sum ikki verður lisið serliga gjølla, av alt ov nógvum fólkum. Um ein skuldi komi til nakra niðurstøðu, útfrá hvussu heimurin sær út, so hava fólk lisið hana sera illa. Nær sóu vit t.d. onkran kristnan finnast at pengagreðingum og húðflongja teir, sum Jesus gjørdi? Gott nokk var tað í templinum, men í okkara vælferðarsamfelag har solidaritetur er høvðussetningur, kann tað saktans brúkast.
Nakrar útsagnir, sum sleppa at vera ónevndar av nógvum kristnum:
”Drekkið tykkum ikki drukkin í víni….” altso ein kann gott drekka, bara ansa eftir.
”Gevið manni við svárum sorgum, sterkan drykk, so hann kann gloyma”
”Verið nøgdur við løn tykkara” Jesus til hermenn.
o.s.fr.
Bíblian inniheldur nógv, og serliga nógvar óviðgjørdar spurningar, sum fólk ikki hava lagt til merkis. Vita vit yvirhøvur hvønn boðskap Bíbliuna hevur til skrásett parlag, modernað kríggj, hermenn, bankar, drukk, baktal, o.m.a. Mín pástandur at tað eru fá. Bæði millum kristin og guðloysingar.
Vitan
Tað er kanningar gjørdar, sum hava staðfest, at tey kristnu eru meira óvitandi um Bíbliuna enn ateistar. Eitt nokk so undarligt fakta má sigast. Men skilligt.
Tá eg byrjaði at arbeiða eftir miðnámsskúla, lærdi eg nakað um lívið eitt sindur skjótt. Flest øll liva í sínari egnu verð. Kristin halda øllum tørva frelsu, ateistar vilja bara hava frið fyri religion ella hava trúarfrælsi, ítróttaridiotar eru ja, …. O.s.fr. Og eyðkennir hetta okkara vitan. Summir megna at endurgeva heil fótbóltslið aftur í 70ini, onkur veit um alt, sum Dawkins hevur skriva, men nógv kristin eru ikki líka upplýst.
Tak t.d. Koranina. Las hana fyri nøkrum mánaðaum síðani. Eg fann ongar 70 jómfrúir, eingi boð um at drepa tey heidnu, eingi loyvi um at lúgva. Allir fordómar, sum ein hevur hoyrt, ja, vóru fordómar. Ein eitt sindur óskaðilig bók, var tað ikki fyri sítt sera negativa sjónarmið á kvinnur.
Hetta vísur okkum, at øll, sum fara at kjakast, mugu vita hvat tey tosa um. Um ein kristin skal fara at tosa við ein ateist, so má grundarlagið og støðið vera í ordan. At siga at ateisma er bert ein religion fyri tey, er at fara so dyggiliga skeivur. Og hatta gera fleiri kristin. Tey vita ikki, hvat ateisma er og hvat tað byggir uppá. Sama við menningarlæruna. Vitan krevst. Og um Bíbliuna. Hvat stendur har, hvat segði samfelagaði tá. Serliga tann vitanin manglar; í ”báðum” pørtum. Tað verður kjakast framvið hvørjum øðrum uttan at nakað úrslit stendst burturúr.
Tað skal ikki gerast, sum Bjørt Samuelsen segði í Krossvegir; at einum ikki noyðist at vita so nógv um tað, ið ein spyr ella kritiserar um. Vitan er grundarlagið undir øllum, og fyri at kunna viðgera sakliga (og fakliga) má ein vita hvat ein tosar/kjakast um. Av tí at hetta verður ikki gjørt so gott, verður kjakið sera ofta har eftir. Fólk vita ikki, hvat tey kjakast um.
So fyrst, les uppá, og so kanst tú fara at kjakast.
Merki: ateist, bíblian, Kristin, kristindómur, Teitur Vágadal, vitan


text:
Magnus Heinason var úti til hydrografikanningar um mánaðarskiftið august/september. Á slíkum túrum verða planktonkanningar gjørdar á flestu støðum. Eystanfyri og úti í Hetlandsrennuni var óvanliga nógv til av einum evarskum lítlum veingjasnigli, nevndur limacina.
Limacina er vanlig á okkara leiðum, men sjáldan í serliga stórum nøgdum. Tá glúpprøvar verða tiknir, er tað oftast reyðæti, sum tað sæst mest av í prøvanum, so at prøvin er reyður á liti. Á hesum túrinum var tað tó mest av limacina í fleiri prøvum eystanfyri, og tann stórsti prøvin var úr Hetlandsrennuni – sí mynd niðanfyri, har tey svørtu “kornini” eru skeljarnar hjá limacina-sniglum. Vit kenna ikki orsøkina til, at so nógv er til av júst limacina í ár, men eins og á Landgrunninum, so hava gróðrarumstøðurnar helst verið serliga góðar í ár.
Á hydrografitúrinum vórðu eisini hita- og saltmátingar gjørdar eftir standardskurðunum. Harafturat vórðu data lisin úr tveimum hitamátarum, sum liggja á botni, eins og ein PIES (Pressure Inverted Echo Sounder) varð løgd út norðanfyri. Hetta tólið varð lagt út í samstarvi við granskarar frá Universitetinum í Hamborg og er partur av FARMON-projektinum.
Túrfrágreiðingin kann lesast her.


text:
FM í amboðsfimleiki fyri tey eldru liðini verður í Fimi leygardagin og sunnudagin 09. og 10.mai 2015. (Gentir, kvinnuungligar, kvinnur, Dreingir, mansunglingar og menn)
Kappast verður í øllum amboðunum. 4 amboð á kvinnusíðuni og 6 á mannfólkasíðuni.
Leygardagin verður FM í All-around + FM í hvørjum amboði sær hjá dreingum,
mansungligum og monnun, meðan FM í All-around verður hjá gentum,
kvinnuungligum og kvinnum.
Sunnudagin verður FM í hvørjum amboði sær hjá gentum, kvinnuungligum og kvinnum.
Skrá fyri leygardagin
tann. 09.mai
Kl. 09.50 – 10.50 Felags upphiting fyri kvinnuunglingar,
kvinnur, dreingjir,
mansunglingar og menn
Kl. 11.00 FM-eldri fyri
kvinnuunglingar, kvinnur, dreingjir, mansunglingar og
menn
Kl. 13.50 – 14.50 Felags upphiting fyri Gentir
Kl. 15.00 FM-eldri fyri Gentir
Skrá fyri sunnudagin
tann. 10.mai
Kl. 12.20 – 13.20 Felags upphiting fyri gentir, kvinnuungligar og kvinnur, ið hava kvalifiserað seg til FM-eldri
Kl. 13.30 Amboðskapping fyri FM-eldri
Gentir, kvinnuunglingum og kvinnum.


text:
NSÍ vitjar skansan við Stórá
Jan Smedemark | 29/04/17
Sunnudagin klokkan 14:30 tekur TB/FC Suðuroy/Royn ímóti NSÍ við Stórá. NSÍ verður sostatt fyrsta liðið, sum TB/FC Suðuroy/Royn møtir fyri aðru ferð. Fyrstu ferð liðini hittust var við Løkin í Runavík, tá var talan um dyst í steypakappingini. Hesin dysturin við Løkin var sera spennandi, men tíverri fyri TB/FC Suðuroy/Royn so dróg NSÍ longra stráðið eftir 120 minuttum. Í tí dystinum lúrdi eitt comeback líkt tí ímóti B36 eisini, men tíverri bleiv tað ikki og tí slapp NSÍ víðari í steypakappingini.
NSÍ hevur eins og tey flestu liðini, sum annars vóru mett at luttaka í FM stríðnum, ikki megna at fingið fulla úrtøku í flestu dystunum. Teir hava vunni ein dyst og spælt tríggjar javnleikir, sum gevur teimum seks stig. NSÍ liggur í løtuni nummar 5 í Effodeildini.
Størsta styrkin hjá Runavíkingum liggur í samansetingini millum Klæmint Olsen og Árna Frederiksberg, sum hava víst seg at standa aftanfyri hópin av málum hjá NSÍ. Árni sum oftast sum maðurin við antin næst- ella triðseinasta fótin á bóltinum og Klæmint sum málskjútti. Klæmint hevur higartil skotið trý mál í Effodeildini.
Higartil hevur tað ikki eydnast nøkrum liðið at vinna sær stig við Stórá, vit hava vunnið allar tríggjar dystirnar á heimavølli og NSÍ skal sanniliga eisini sleppa í eldin við Stórá, tá Maurice og hansara 11 kosnu menn fara at berjast sum úlvar á skóg. Málið er uttan iva, at senda NSÍ út gjøgnum Trongisvágsfjørð uttan so mikið sum eitt stig, men hesa ferð er ongin orsøk at bíða til evstu løtu við vinnandi málinum.
Sum vit nevndnu í vikuni, so er Jón Krosslá Poulsen follin væl til sættis í álopinum hjá TB/FC Suðuroy/Royn og er hann toppskjútti við fýra málum í Effodeildini.
Heimasíðan hevur fingið orðið á Gullok í samband við dystin ímóti NSÍ. Hann staðfestir tað, sum vit hava ført fram.
– NSÍ tykist at vera meira kompakt á miðjuni í ár, samanborið við tey seinastu árini. Styrkin hjá runavíkingum liggur á kantunum, har leikararnir hava sera góðan sparkiteknikk. Kantarnir duga sera væl at leggja bóltin í rúmið millum verjuna og málmannin og tað er júst í hesum rúminum, at Klæmint Olsen liggur og lúrir. Hann skorar 95 prosent av málinum í brotssteiginum.
TB/FC Suðuroy/Royn liggur aftur sum oddalið í Effodeildini og hevur tað fingið ans frá miðlunum og tí verður dysturin við Stórá varpaður út í Útvarpinum. Frásøgumaður verður Niels Petersen.


text:
Fólkaatkvøðan 1946
Tá ið fólkaatkvøða varð útskrivað í 1946, var eingin politiskur flokkur serliga fegin um hetta. Fólkaflokkurin, sum tá vildi hava føroyskt fullveldi, vildi ikki hava ein fólkaatkvøðu um antin loysing ella heimastýrisskipan. Hann vildi hava fleiri valmøguleikar – har ein møguleiki var ein skipan, har Føroyar høvdu fullveldi, men vóru í kongsfelagsskapi við Danmark.
Javnaðarflokkurin og Sambandsflokkurin vildu tó saman við donsku stjórnini hava fólkaatkvøðuna at snúgva seg um eitt danskt stjórnaruppskot (sum líktist heimastýrisskipanini) ella loysing. Teir roknaðu við, at hetta fór at ræða føroyingar til at velja tað danska stjórnaruppskotið.
Sostatt var eingin politiskur flokkur, sum beinleiðis arbeiddi fyri, at føroyingar skuldu velja loysing á fólkaatkvøðuni 14. september 1946. Javnaðartingmaðurin Jákup í Jákupsstovu var tó fyri loysing. Tí atkvøddi hann fyri øllum uppskotum í tinginum, sum miðaðu eftir at skipa Føroyar sum sjálvstøðugt land.


text:
- Tíðindi, mentan og ítróttur
Ivaðist í førleikanum at vera tekniskur stjóri
Ávís ónøktandi viðurskifti í mun til starvsútinnanina hjá tekniska stjóranum.
Tað er einasta grundgevingin, sum er í skjølunum hjá Tórshavnar kommuna um hendingina herfyri, tá Mikael Viderø, tekniskur stjóri, gavst at arbeiða fyri kommununa.
Í brævi til Mikael Viderø sigur Bjørgfríð Ludvig, kommunustjóri, at leiðslan hjá kommununi ivast í, um hann er egnaður at vera tekniskur stjóri hjá kommununi.
Roynt varð at gera semju millum partarnar, men tá tað eydnaðist, varð fráfaringaravtala gjørd.
Fíggjarnevndin hjá býráðnum gav kommunustjóranum heimild at gera fráfaringaravtalu við Mikael Viderø.
Bjørgfríð Ludvig vil ikki siga, hvørji ávís ónøktandi viðurskifti talan er um.
Fráfaringartíð
Fráfaringaravtalan er undirskrivað 15.november.
Uppsagnartíðin er níggju mánaðir frá 1.desember í ár.
Mikael Viderø eigur eisini frítíð til góðar, so Tórshavnar kommunu rindar honum løn, eftirløn og frítíðarløn til 1.oktober næsta ár.
Sambært fráfaringaravtaluni hevur Mikael Viderø tagnarskyldu um starv sítt hjá kommununi.
Kommunan rindar advokatin hjá Mikael Viderø, tó í mesta lagi 15.000 kr.
Tórshavnar kommuna fer skjótt at søkja eftir tekniskum stjóra.
Sí eisini


text:
Tíðindaskriv
26.08.2017 - 11:50
Blue Fashion Challenge endar kl. 20 í kvøld við eini stórari almennari mótasýning í Østrøm, har vinnarin verður avdúkaður.
Síðan mikumorgunin hava 11 norðurlendskir sniðgevar kappast um at gera nýmótans klædnasnið úr eitt nú tara, kópaskinni og skræðu. Kappingin endar kl. 16 í dag, og kl. 17 verða úrslitini víst fram fyri dómarunum, har sniðgevarnir sleppa at greiða frá, og dómararnir eisini fáa høvið at spyrja.
Opið er fyri almenninginum. Síðan fara dómarnir í einrúm at avgera vinnara og nummar tvey, ið vinna ávikavist 50.000 og 25.000 kr.
Kl. 20 verður hæddarpunktið ein mótaframsýning, har verkini verða sýnd fram við professionellum modellum, síðan verður vinnarin funnin. Tiltakið er ókeypis og opið fyri almenninginum Blue Fashion Challenge byggir á tankan um at finna nýskapandi og burðardyggar rávørur til mótaheimin.
Átakið skal birta undir at lyfta ídnaðin inn í eitt nýtt tíðarskeið, har tilfeingið og ídnaður, skulu verða í javnvág við náttúruna.
Teir 11 luttakandi sniðgevarnir eru: Kolbrún Ýr Gunnarsdóttir og Milla Snorrason úr Íslandi, Louise Lynge Hansen úr Grønlandi, Lizette S. Karrento úr Álandi, Marianne Mørck og Iben Bergstrøm úr Noregi, Helena Manner úr Finlandi, Freya Dalsjø úr Danmark, og tær tríggjar føroysku eru Sissal K. Kristiansen, Lissi B. Andreassen og Frida Poulsen.
Í dómsnevndini til Blue Fashion Challenge sita: Tommy Ton, formaður Jóhanna av Steinum, Steinum Suzi Christoffersen, Closed Loop Halla Helgadóttir, Icelandic Fashion Center.


text:
Ingi Samuelsen
08.05.2017 - 17:46
Tíðindi > Uttanlands > Vanlukkur
11 flóttafólk eru funnin deyð og næstan 200 eru saknað eftir at tveir bátar fórust í Miðjararhavinum nærhendis Libya hesar seinastu dagarnar.
Fríggjadagin sakk ein stórur uppblástur gummibátur, og 50 fólk vórðu tikin upp av danska bingjuskipinum Aleksander Maersk, upplýsir flóttafólkaskrivstovan hjá ST. Yvir 80 fólk av hesum bátinum eru ikki funnin, verður sagt.
132 fólk vóru í bátinum, tá hann stevndi út frá eini strond í Libya fríggjadagin. Men tey komu í trupulleikar fáa tímar seinni, tá hol kom á bátin.
Italska sjóverjan bað Aleksander Maersk um at fara til økið fyri at taka fólk upp, og sunnudagin kom bingjuskipið til Pozzallo á Sikiloy við fólkunum.
Í dag vórðu 11 lík funnin á Zawiya-strondini í Libya, vestan fyri høvuðsstaðin Tripoli, upplýsir Reyði Krossur.
Í gjár vórðu sjey flóttafólk bjargað av libyskum fiskimonnum tá ein annar bátur sakk út fyri Tripoli.
Ein talsmaður fyri altjóða felagsskapin fyri migrasjón, IOM, sigur, at 120 fólk vóru umborð á tí bátinum.
Næstan tvífalt so nógv fólk hava leita sær móti Evropa úr Libya í ár, sammett við sama tíðarskeið í fjør. Heldur henda gongdin fram, kann roknast við, at ein fjórðings millión fólk koma til Italia á henda hátt í ár, skrivar Ritzau.


text:
Føddur: 20. juni 1947 í Vági.
Foreldur: Henrikka Jacobsen Old og Dennis William Connor Old. Fosturforeldur: Inger og Johannes Joensen, Vági.
Hjúnafelagi: Elsebeth Old, dóttir Jenny Hentze og Petur í Gong, Tórshavn.
Útbúgving: Fiskiskipari.
Yrki: Fiskimaður síðan 1964. Fiskiskipari síðan 1977.
Álitisstørv:
Afturvaldur á ting við valið 29. oktober 2011. Formaður í Tingmannaráði Útnorðurs.
Fyrstu ferð valdur á ting 1984 og verið tingmaður til 2008. Í parti av hesum tíðarskeiðum verið formaður í vinnunevndini og limur í útnorðurráðnum, formaður í Løgtingsins fiskivinnunevnd, formaður í Útnorðurráðnum og formaður í Løgtingsins vinnunevnd.
Formaður í nevndini fyri Lønjavningargrunn Skipsfiskimanna 1987-95.
Heimstaður: FO-900 Vágur
Fartelefon: 27 32 23
Email: henriko@logting.fo


text:
Steintór Rasmussen
Steintór Rasmussen er føddur í 1960 og eitt talent longu frá barnsbeini. Hann er vælkendur sum ein av frændunum í Frændur, ið trinu á pall fyrstu ferð í 1984, og hvørs løg er blivin fólkaogn her á klettunum.
Tó skrivar Steintór Rasmussen um annað enn samfelagslig viðurskifti. Kærleiksballadur og barnasangir tróta ikki, og hann er eisini raskur at umseta løg til føroyskt. Kendasta dømi um hetta man vera “Tað fagrasta eg veit” hjá Bjørn Afzelius.
Hóast hann ofta verður settur í samband við bólkin Frændur, so hevur hann eisini roynt at gingið egnar leiðir við tónleikinum. Í 1989 gav hann út fløguna Millum Frændur út, og í 1998 kom Kærleikans Vallaraheim. Tó hevur Steintór Rasmussen yrkt og skrivað síðan tannárini, og "Føroyingar liva ikki av fiski eina" frá 2003 er fyrsta yrkingasavnið hjá honum.
Innihaldsyvirlit
Føroyingar liva (ikki) av fiski eina[rætta | rætta wikitekst]
Uttan iva er Steintór Rasmussen eitt tað dugnaligasta skaldið, ið rúmast her á oyggjunum, hóast hann ikki er sloppin so væl frá sínum yrkingasavni, sum hann átti. Hann viðger nógv ymisk evni í hesum yrkingasavni: Kærleiki, dreymar, Havnin, móðurmálið og ikki minst føðilandið. Hetta er tað, ið vanliga sæst í skaldskapi hansara, og tað er tískil ikki nøkur ovfarin kensla, ið ein situr eftir við, tá seinasta síðan er lisin.
Hetta merkir ikki, at yrkingarnar ikki eru góðar. Tí tað eru tær so avgjørt. Steintór Rasmussen dugir sera væl at flætta orð saman til setningar, ið allir ganga upp í eina hægri eind. Tó hevur hann ofta lyndi til at romantisera veruleikan, soleiðis at skaldskapurin til tíðir sýnist heldur surrealistiskur.
Ein av gávunum hjá Steintór Rasmussen er, at hann dugir væl at fáa lesaran at identifisera seg við tað, ið hann skrivar. Hetta sæst týðuliga í yrkingasavninum. Hansara málnýtsla er gerandislig, og yrkingarnar eru um gerandisligar tankar og støður. Í seinasta lagi vigar hetta talenti tyngri á vágskálini, og tískil kann eg ikki gera annað enn at lata væl at hansara debut-savni.
Tríggjar umboðandi yrkingar[rætta | rætta wikitekst]
Fyri at lýsa skaldskapin hjá Steintór Rasmussen fari eg at taka tríggjar yrkingar hjá honum burtur úr hópinum og viðgera tær. Fyri at fáa eina so breiða mynd sum gjørligt havi eg roynt at tikið trý ymisk sløg av yrkingum, soleiðis at eg havi ein barnasang, eina samfelagsyrking, ið samstundis eisini er ein kærleikssangur, og at enda eina yrking, ið eg als ikki dugi at bólka, men sum mær dámar sera væl, samstundis sum hon lýsir stílin hjá yrkjaranum ógvuliga væl.
Tær báðar fyrstu yrkingarnar eru í veruleikanum sangir, men eg havi valt at rópa tær yrkingar fyri at lætta um.
Karin[rætta | rætta wikitekst]
Hanus G. Johansen hevur gjørt lagið til “Karin” hjá Steintór Rasmussen, ið kom út á fløguni “Millum Frændur” í 1989.
Strukturelt kann sigast, at yrkingin er bygd upp traditionelt við seks ørindum, ið eru líka til longdar. Rútman og rímini eru reglulig (endarím:a,a,b,b), og tað er hetta, ið fær yrkingina at rigga sum sang. Yrkingin er skrivað á einum gerandisligum og pedagogiskum málið, og tað er hetta, ið fær meg at bólkað “Karin” sum ein barnasang, men hetta er ikki at skilja soleiðis at yrkingin bert er ætlað børnum.
Við yrkingini sigur Steintór Rasmussen frá einari søga, um eina gentu, ið finnur ein ring, sum eingin kennist við. Tíggju ár seinni traðkar ein kona fram og sigur seg eiga ringin. Frásøgufólkið er fjalt, soleiðis at talan er um eina flugu á veggjunum, ið greiðir frá hendingunum. Hetta fyribrigdið er sera vælegnað til barnasang, av tí at lesarin ikki hevur persónligar tankar hjá frásøgufólkinum at dragast við, og tí gerst yrkingin meira søgukend. Søgukenda gongdin í yrkingini gevur eitt ljóst og lætt huglag, soleiðis at yrkingin fær ein sera positivan og “fittan” dám, ið er eyðkent fyri barnasangir.
Sum sagt nýtir Steintór Rasmussen gerandisligt mál í yrkingini, og hann ger ikki nógv burtur úr at nýta metaforar og samanlíkningar, og tískil kann yrkingin sýnast ógvuliga líkatil, ella beinleiðis lættisoppaslig. Móti endanum verður tó vent í holuni. Metaforar og skaldsligar myndir verða nýttar, tá ið gamla konan sigur seg síggja dýrar perlur í eygunum á Karini, og við hesum leiðir yrkjarin okkum til moralin í yrkingini:
“Tó ikki alt, sum glitrar, er eydnan her í verð,
men lívið er ein dýrgripur, vit sjálvi evna her”.
Við hesum seinastu reglunum vendir yrkjarin øllum á høvdið, tá ið hann ger ringin, ið er tað essentiella í yrkingini, til ein metafor um, at gull og aðrir prýðislutir ikki eru tað týdningarmiklasta í lívinum, men heldur at lívið er ein dýrgripur í sjálvum sær.
Balladan um Jesús Escuan[rætta | rætta wikitekst]
Hesa yrkingina hevur Steintór Rasmussen skrivað saman við Ola Norskar og Eyðun Nolsøe. Seinast nevndi hevur eisini lagt lag til, og yrkingin varð til sang á fløguni “Amnesty tónar”.
Í mun til “Karin”, er hendan yrkingin ikki uppbygt eftir føstum rammum. Talan er um eina modernaða yrking, har tey átta ørindini eru ólík í bæði longd og rútmu. Av tí sama er lagið til yrkingina ymiskt, alt eftir hvat ørindi verður sungið. Rímini ganga heldur ikki eftir nøkrum ávísum leisti. Talan er um endarím, ið til tíðir eru sera ótraditionell. Sum dømi kann nevnast triðja ørindi: “Hevði sæð hann til forhoyr.... meir”. Sum havnarfólk, vildi eg ikki sagt at hesi bæði orðini ríma, men av tí at yrkjararnir hava skrivað á bygdarmáli, har ei=oy, og tískil ríma forhoyr og “moyr”.
Yrkingin er skrivað á gerandisligum máli, og saman við rímum, sum tey nevnd omanfyri, breiðka yrkjararnir við hesum um lesaramálbólkin. Vanligi lesarin kann identifisera seg við Escuan, ið verður lýstur sum ein heilt vanligur maður, ið verður órættvíst viðfarin. Yrkingin um mannin fer tískil beint inn í hjartað á lesarunum.
Í fyrstu syftu kann tað sýnast, sum um yrkingin ikki verður søgd av einum ávísum frásøgufólki. Hetta kemst av tí at eg-persónurin kemur ikki inn í myndina fyrr enn í fimta ørindi:
“Hann sum onnur, tú og eg skal fáa rættargongd og verju fyri seg” ørindi 5
Yrkingin sýnist at hava verið frásøgd av einari flugu á vegginum fram til fimta ørindi. Søgan um Jesús Escuan verður tískil frásøgd úr fleiri sjónarhornum. Tey fyrstu ørindini eru ikki merkt av meiningum hjá einum eg-persóni, men yrkjararnir hava latið upp í hendurnar á lesaranum at gera sínar egnu meiningar. Tó er flugan á vegginum í teimum fyrstu ørindunum ikki heilt objektiv heldur. Orðavalið peikar á ein sera subjektivan holdning:
“Gevur børnunum ein muss” ørindi 1
“Uttan úrslit leitaðu og mótleyst tóktist alt” ørindi 3
“Børnini faðirleys ein kvinna uttan mann.” ørindi 4
Flugan á vegginum spælir við kenslurnar hjá lesaranum við at nevna børnini, ið lesarin beinan vegin fær samkenslu við. Umframt hetta eru sjálvi orðini eisini sera kensluborin: muss - mótleyst – faðirleys.
Í fimta ørindi traðkar eg-persónurin fram, sum frásøgufólk. Við at siga “tú og eg”, setur hann seg sjálvan og Escuan í sama bát sum lesaran, og lesarin knýtir seg beinan vegin tættari, tí at hann fær eina heimliga kenslu av at vera í parti við onkrum um eitt felags áhugamál: Tú og eg – vit bæði. Í og við at eg-persónurin traðkar fram við sínum subjektiva hugburði, kemur boðskapurin hjá yrkjarunum til lesaran fram á borðið:
“Um Escuan var brotsmaður ella vanligt arbeiðsfólk
um hann framdi yvirgang helt seg til ein annan bólk
tað er líkamikið!
Hann sum onnur, tú og eg
skal fáa rættargongd og verju fyri seg.”
Sum áður nevnt, so havi eg bólkað hesa yrking sum kærleikssang. Hetta er ikki ein av teimum traditionellu, ið bert er um kærleikan millum ein mann og eina kvinnu. Frásøgufólkið nemur við familjulívið hjá Escuan, konan verður nevnd, men tað er ikki júst kærleikin teirra millum, ið frásøgufólkið leggur dent á. Hinvegin er yrkingin um kærleikan millum eitt menniskja og annað. Um hvussu øll menniskju eiga at standa á jøvnum føti:
“Hann sum onnur, tú og eg”
Frásøgufólkið leggur við hesum orðum dent á, at hóast maðurin hevur eitt navn sum Jesús Escuan, ið liggur so langt frá okkara mentan og gerandisdegi, so hevur maðurin rætt til rættvísa viðferð. Hesin boðskapur er í trá við ta hugsjón, ið liggur aftan fyri felagsskapin Amnesty International (yrkingin var við á fløguni Amnesty tónar). Hesin felagsskapur miðar m.a. eftir at tryggja øllum menniskjum í heiminum grundleggjandi rættindi, so sum t.d. eina rættvísa rættargongd. Hendan yrking persónligger hugsjónina handan Amnesty, soleiðis at lesarin fær eina mynd av teimum ræðuleikum, ið fara fram í øðrum pørtum av heiminum. Amnesty hevur fleiri ferðir roynt at eggja fólki til at skriva brøv til m.a. Guantánamo fongslið á Kuba, har fangar sita uttan útlit til rættargongd. Hendan yrking eggjar í seinasta ørindi lesaran til at agitera:
“Vilt tú vita hvat ið hendi
skriva spyr um hann.
Hann eitur Jesús Escuan.”
Við hesum seinastu orðum spyr frásøgufólkið lesaran beinleiðis, um hann bert vil lata standa til, ella um hann vil gera okkurt, soleiðis at hetta órættvísi kann basast. Frásøgufólkið letur hendan spurning hanga í luftini, soleiðis at lesarin sjálvur kann gera upp við seg sjálvan, um tað er rætt, at slíkt órættvísi fer fram, samstundis sum vit rópa okkum siviliserað menniskju. Hetta seinasta er ein av mongu eginleikunum hjá Steintór Rasmussen:
Hann viðger eitt evni- vendir tí og koppar tí á, og síðani blakar hann bóltin til lesaran sjálvan. Hetta kynstrið megnar hann til fulnar, og kemur tað serliga til sjóndar í balladuni um Jesús Escuan.
11. september[rætta | rætta wikitekst]
Tær báðar undanfarnu yrkingarnar eru báðar gjørdar til sang, og eru tær millum mongu perlurnar hjá Steintór Rasmussen. Henda seinasta yrkingin er ikki eins kend og hinar. Hon er heldur nýggj, varð fyrstu ferð prentað í yrkingasavninum “Føroyingar liva ikki av fiski eina” frá 2003.
Talan er um eina modernaða yrking við seks ørindum, ið eru ymisk til longdar. Gjøgnumgangandi eru eingi føst rím, men ørindini standa sjálvstøðugt, soleiðis at tey hava síni egnu rím, ið als ikki ganga aftur í hinum ørindunum. Dømi um hetta er t.d. triðja ørindi, har flest allar reglur enda við –um. Ì fimta ørindi eru tríggjar fylgjandi reglu, ið byrja við “tey”. Umframt hetta so eru bókstavarím tey mest vanligu í yrkingini. Longu fyrst í fyrsta ørindi síggja vit dømi um “drivnar dreingir”. Yrkjarin hevur uttan iva roynt at fingið hesi bókstavarím við vilja, tí í ørindi tvey “Slóknar sólin og blómurnar mistu bløðini”. Vanligt er at siga, at trøini missa bløðini, men um atlit skal takast til bókstavarím, so eru blómurnar eitt væl betri dømi.
Yrkingin er um allar teir ræðuligu 11. septembrarnar, ið frásøgufólkið hevur verið úti fyri. Samstundis sum hann greiðir frá søguligu hendingunum, megnar hann eisini at flætta sína egnu lívsleið inn í myndina. Hetta síggja vit dømi um, longu í fyrsta ørindi:
“Eg var farin til gongu tá Beatles fór á flog.”
Frásøgufólkið gevur hendingunum ein persónligan dám við at lata tær fylgja síni egnu lívsleið. Hetta fangar lesaran munandi meir, enn um hann bert hevði greitt frá um nøkur søgulig faktum. Yrkingin er skrivað á gerandisligum máli, ið er eyðkent fyri henda yrkjaran. Tó hevur henda yrkingin munandi fleiri metaforar og spæl við orðunum, enn tær báðar fyrru. Orðini eru tikin burtur úr vanliga talumálinum, men tey eru sett saman í setningar, ið eru ógjørligir at skilja,um ein ikki hevur neyðuga søguliga innlitið. Av tí at yrkingin næstan er bygd upp av metaforum einans, havi eg valt at greina hana ørindi fyri ørindi, soleiðis at einki dettur burt millum.
Fyrsta ørindi leiðir okkum inn á fyrsta minnisverda 11. september, ið frásøgufólkið minnist. Hann er júst farin til gongu, tá Beatles tekur seg fram. Flest fólk munnu hugsa um ræðuleikar, tá ið dagfestingin 11.september verður nevnd. Tískil er tað neyvan av óvart, at frásøgufólkið velur at nýta harðlig orð til at lýsa nakað so at siga óskaðiligt:
“11. september 62 brast bumban
Við Love Me Do var fyrsta skotið latið av
Tað bretska borgaraskapið gav seg yvir
Flower Power bylgjan tók valdið”
Mest av øllum ljóðar hetta sum ein herferð, og í mangar mátar var tað eisini so. Beatles og Flower Power hugtakið vóru ógvuliga kollveltandi fyri lívsstílin og lívsfatanina tá. Tað bretska borgaraskapið gav seg yvir á tann hátt, at drotningin sleyg beatlarnar til riddarar. Teir megnaðu at birta eina vón, i hvussu er í eina tíð:
“Unga trýssaratrúgvin plantaði vónir
Og gav friðinum møguleikan
Men vakrir dreymar grána skjótt”
Í hesum tíðarskeiði var Kalda Kríggið upp á tað hægsta, og vónirnar um “world peace” vóru ikki góðar. Uttan at nevna kríggið við einum orði fær frásøgufólkið okkum at hugsa um tað í næsta ørindi:
“Eg eri ellivu ár og syngi um gular kavbátar
Luftin er køld
Ikki í Føroyum men í heiminum
Várið kom ikki til Prag men kríggið kom til Vietnam
11. september 1971 doyr Nikita Krusjov
Maðurin sum tá ið Beatlarnir byrjaðu
Hevði 3. veraldarbardaga í russisku roulettini
Tann 11. september 1973
Slóknar sólin og blómurnar mistu bløðini
Eg minnist at mamma var illa við av tíðindunum
Og kom seinni at skilja hví”
Aftur her megnar frásøgufólkið at halda sína frágreiðing á einum gerandisligum støði. Við at siga,at tað verður sungið um gular kavbátar, so er sjálvandi talan um hitt so vælkenda lagið hjá Beatles “We all live in a yellow submarine...”. Kalda Kríggið er høvuðstema í hesum ørindi, men frásøgufólkið vísir lesaranum á ymiskar aðrar hendingar eisini. Í 1968 niðurbardu kommunistarnir ein uppreistur í Prag og um hetta mundið fór USA av álvara upp í Vietnamkríggið. Ørindið verður bundið saman av, at russiski forsetin, ið hevði verið essentiellur frontfigurur í heimssamfelagnum síðan annan heimsbardaga, doyr hin 11. september.
Seinna helvt av øðrum ørindi hoyrir til triðja ørindi, um ein skal hyggja eftir innihaldinum. Hesin partur umtalar hernaðarkvettið hjá Augusto Pinochet móti sitandi forsetanum í Chile Salvador Allende:
“Eg síggi Santiago fyllist við óndskapi
Bangnar manntómar gøtur
Býlingar við ótta
Fótbóltsvøllin við avrættaðum andstøðingum
Verksmiðjur við píndum fakfelagsleiðarum
Bygdir av harðrendum drápsliðum
Fjøll við heimleysum og forfylgdum
Skúlar við faðir og móðirloysingum
Eina rættarskipan við generalum og búrkroppum
Handilslívið við amerikonskum agentum
Europa við flóttafólki
Ein himmal við horvnum sosialistum
Eina eftirtíð við ósvaraðum spurningum”
Um allan heim gingu myndirnar av hvussu viðhaldsfólk hjá gamla stýrinum vórðu avrættað á einum fótbóltsvølli. Fólk vóru forfylgd vegna teirra politiska hugburð, meðan restin av heiminum hugdi at. Graml hevur síðan verið um, at amerikanska CIA skal hava havt ein fingur við í spælinum, og er tað helst hetta, ið frásøgufólkið sipar til á reglu tíggju. Flóttafólkini streymaðu inn í Europa, men nógv fólk hvurvu bara og komu ongantíð aftur í aftur.
Ein tann kendasti 11. september er uttan iva tann dagin, USA var álopið av yvirgangsfólki við flogførum. Fjórða ørindi er um júst henda dagin í 2001:
“Spurningar sum sveimaðu yvir Hvítu Húsunum
11. september 2001
Tá Good Morning America bleiv til breaking news á CNN
Heimsins hjarta bløðir
Flogfør full av hatri og blóðvitnum
Undir toftunum av World Trade túsund slóknað ljós
Og ein rapað verð sum ikki byggist uppaftur
Afturvendandi óveruligar myndir berast inn í stovur kring allan heim
Alt steðgar upp
Vit minnast í tøgn tey avvarðandi
Lýða á gudstænastur sum verða sendar beinleiðis
Tosa um hevnisøku og stórkríggj
Nýggj fíggindabíløt
Andlit til andlit
Fyri ella ímóti”
Hesin dagur stendur brendur inn í minnið hjá frásøgufólkinum sum tann dagurin, har heimurin rapar og ongantíð kann gerast hin sami aftur. Frásøgufólkið hevur eisini eina hóming av, hvussu væl lesarin sjálvur minnist dagin, tí á reglu tvey stendur bert dagfestingin, tí hon sigur nógv í sjálvari sær.
Frásøgufólkið vísir eisini á tær nýggju fíggindamyndirnar, ið stóðust av hesum degi. Síðan múrurin fall, vóru heimsins fíggindamyndir fánaðar. Við hesum álopi varð kósin sett til eina nýggja krossferð. Hesa ferð var talan ikki um kommunismu ella eina aðra politiska hugsjón, men um eina mentan, eina lívsáskoðan. Tvíburatornini gjørdust varðmyndir av krígnum móti yvirgangi.
Fimta ørindi er eitt framhald av tí undanfarna, men her leggur frásøgufólkið dentin á vanligu fólkini. Tey, ið onkursvegna vórðu rakt av álopunum hin 11. september:
“Meðan avvarðandi fáa kreppuhjálp
Hugsi eg um tey sum bert kunnu gráta út í myrkrið
Tey sum í neyðini ongan góðan hava at fara til
Tey sum tíðindamenn og sjónvarpslið ikki hava orku at dekka
Tey sum ikki eiga lut í kríggi
Ella partar í politikki”
Tey gloymdu fólkini, sum eingin hoyrir, eru enn eina ferð tema í einari yrking hjá Steintór Rasmussen. Tey fólkini, ið ikki ynskja kríggj, og tey, sum ikki hava nakra politiska áskoðan, men sum allíkavæl koma út fyri keðiligum hendingum.
Sætta og seinasta ørindi er eisini stutt, men hetta skínur eitt sindur burtur úr, av tí at frásøgufólkið ikki hevur nakran kropsligan leiklut her. Nú hevur hann flutt seg til at vera ein fluga á vegginum:
“11. september 2003
Doyr Anna Lindh meiningsleyst 46 ára gomul
Frá manni og børnum
Frá eini vakrari hugsjón hon trúði á
Frá sínum yrki og politiska lívi
Frá eini ókendari framtíð og óskiljandi verð
Ein tilvildarligan dag í september.”
Frásøgufólkið nýtir Onnu Lindh í staðin fyri seg sjálvan at persónliggera ørindið. Við at nevna, at hon doyði ung frá einari familju og einari vakrari politiskari hugsjón, ger hann hana til eina hetju, ið var offur fyri lívsins óskiljandi verð. Seinasta reglan vendir øllum á høvdi:
“Ein tilvildarligan dag í september.”
Aftan á at hava greitt frá øllum teimum ræðuleikum, ið eru hendir 11. september gjøgnum árini, hevur frásøgufólkið fingið lesaran til at halda, at dagfestingin nettupp ikki er tilvildarlig. Í hesari seinastu regluni liggur boðskapurin. At týdningarmiklar hendingar henda tilvildarligar dagar.
Nú hevði tað verið ógvuliga kliché, um eg tulkaði tað soleiðis, at vit øll tí skulu liva lívið fult út hvønn dag, tí at vit ongantíð kunnu vita, júst nær hin “tilvildarligi” dagurin kemur. Tað er sum so ikki skeivt, men hetta er neyvan tað, ið Steintór Rasmussen roynir at staðfesta. Sum í balladuni um Jesús Escuan, so endar yrkjarin við, at hann letur ein setning hanga í luftini, soleiðis at lesarin sjálvur kann gera sær eina niðurstøðu. Á henda hátt gerst lesarin ein partur av yrkingini og yrkjaraprosessini, og eg meti at hetta, meira enn nakað annað, er endamálið og boðskapurin við skaldskapinum hjá Steintór Rasmussen.


text:
Dýrt verjuspæl
Jan Smedemark | 14/05/17
Dysturin í dag var toppdystur millum TB/FC Suðuroy/Royn og KÍ, hetta var stroymingin eisini ein váttan av. Niels Petersen segði frá dystinum fyri Kringvarpið á YouTube.
Dysturin byrjaði rættuliga óskipaður, har tað ikki var nakað serligt fótbóltsspæl. Vit kunnu ikki vænta nakað tiki-taka spæl, men fleiri avleveringar á fimm til tíggju metur mugu sita betur hjá leikarunum. Hetta var galdandi fyri bæði TB/FC Suðuroy/Royn og KÍ.
Størsti dramatikkur var tá ein KÍ leikari spældi alt ov ogvusligt í tvídyst við Rógva Joensen um ein luftbólt, sum viðførdi eina ostaflís til KÍ mannin, púra eftir fótbóltslógini. Hetta var longu eftir tveimum minuttum.
Fyrsti stóri málmøguleikin kom eftir 22 minuttum, tá Jón Krosslá tók bóltin niður eftir eitt útspark frá Marius, Jón spældi Búa í eina støðu sum líktist nógv tað støðuna tá hann skoraði ímóti HB, men hesa ferð fekk Búi ikki bomba bóltin í málið. Stutt undan hesari støðuni var ein møguleiki um TB/FC Suðuroy/Royn áloyparrnir trúði meira uppá tað, tá málmaðurin hjá KÍ, Kristian Joensen misti bóltin.
Yvirhøvur komu KÍ ikki til serliga nógvir møguleikar, men tá tað var nakað sum minti um vandastøður, var tað eftir horna ella fríspørk.
Tá 38 minuttir vóru farnir, so fekk Jóannes Bjartalíð bóltin og TB/FC Suðuroy/Royn verjan valdi at hyggja at og bakka móti egnum málið, hetta gjørdi tað alt ov lætt hjá unga, evnaríka KÍ leikaranum, sum kundi við sínum vinstrabeini leggja hann í bleytan boga uttan um Marius í okkara málið. 0-1 og hetta var ikki júst eftir okkara ætlan.
Nú mátti Ross enn eina ferð inn til hálvleiksprátið við tað útgangsstøði at venda dystinum. Ross tóktist at vera uppsettur, tí stutt undan hálvleiksbríksli frá Dagfinni var fjórði dómarin yviri hjá TB/FC Suðuroy/Royn venjaranum fyri at sissa hann.
Ross blandaði kortini í teimum fimtan minuttunum, sum førdi við sær, at Teitur Olsen var fluttur aftur í miðverjuna, har flestu viðhaldsfólkini mugu síggja sum hansara vænta stað at spæla. Poul Ingason var fluttur fram saman við Jón Krosslá og Stefan var fluttur eitt vet longur aftur á vøllin og nú í høgru síðu.
Eins væl dømt tað var, tá eini útlendski KÍ leikarin fekk gult í byrjanini av dystinum, eins skeivt tóktist tað, at Jonas Flindt ikki fekk gult kort fyri nakað, ið meira minti um morðatsókn á Búa Egilsson.
Burtursæð frá málinum hjá Jóannes og Adu, so vóru KÍ álopsmennirnir ikki serliga vandamiklir, serliga tóktist Jón Áki at hava skil á Jóannesi, sum burtursæð frá sjálvum málinum ongar skreytir framdi.
Ein langur bóltur var sendur fram í høgru síðu hjá okkum, sum Búi fór kempandi eftir, KÍ leikarar royndu at lata hann úr troyggjuni, men Búi vildi ikki gevast og dómarin valdi at lata spæli halda á fram. Búi kemur til baklinjuna og kann leggja bóltin fyri føturnar á Jón Krosslá, sum so mangan fyrr er ísakaldur og knallar bóltin í kassan til 1-1.
Stutt eftir hetta var sama kombinatiónin millum Búa og Jón á spæl, men hesu ferð valdi Jón at leggja eina róliga innsíðu á bóltin, sum fór á stongina og málmaðurin hjá KÍ kundi eftirfylgjandi taka sær av bóltinum. Hetta hevði verið enn eitt frálíkt comeback við Stórá, men so varð ikki.
Mats spældi fandango í verjuni og misti bóltin til Dion Splidt, sum kundi renna undan norska verjumannin hjá okkum. Inni fyri málinum er Adu, sum fær blaka seg og sett bóltin í mál til 1-2. Hetta var fyri at nú siga tað akkurát sum tað er, av hundanum til. Var verjan meira konsekvent, so vóru hvørgan av hesum málunum komin.
Annars spurdist ikki nógv burturúr, Jón Krosslá og Teitur høvdu tvey langskot úr frástøðu á umleið 35-40 metrum, men Kristian Joensen kundi bjargað báðum skotum uttan stórvegis trupulleikar.
At flyta Poul Ingason fram saman við Jón Krosslá førdi onki serligt við sær í dag, tíverri. Poul hevur annars víst seg at vera vandamikil, tá hann kemur fram av og á.
Nýggja máltalvan fekk loyvið at vísa mál til heimaliðið, men tíverri mátti hon enda við at vísa ein útisigur til fyrsta dystin. Eftir 1-1 málið steðgaði tíðin tíverri á nýggju máltalvuni.


text:
2006
Jump to navigation Jump to search
Innihaldsyvirlit
Hendingar[rætta | rætta wikitekst]
- 1. apríl - Fasti Gerðarrættur verður settur á stovn.
- 29. apríl - Norðoyatunnilin undir Leirvíksfjørð millum Eysturoy og Borðoy letur upp og knýtur Norðoyggjar afturat meginøkinum.
- 15. mai - FaroeJet flýgur sín fyrsta flogtúr millum Kastrup Flogvøll og Vága Floghavn.
- 10. oktober - Ein flogvanlukka við flogfari hjá Atlantic Airways krevur fýra mannalív í Stord, Noregi.
- 15. desember - FaroeJet fer í gjaldssteðg.
- 18. desember - Føroya Sparikassi broytir navn til Eik Banki.
- 21. desember - Gásadalstunnilin verður formliga latin upp. Koyrandi hevur tó verið eina tíð frammanundan.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
Andlát[rætta | rætta wikitekst]
- 17. november - Ferenc Puskás, ungarskur fótbóltsleikari (f. 1927).


text:
by Schønning Eysturoy | Jun 19, 2016 | VælveraVisti tú, at punktgjaldið á húðrøktar vørum bleiv avtikið í fjør? Langi hava handlar heitt á Fíggjarmálaráðið um at avtakað tollin á 20%, ið var á kremum, shampoo, luktilsi, make-up, o.s.fr. og langt um leingi bleiv hetta avtikið í Juli í fjør. Vit kunnu tí í dag...
by Schønning Eysturoy | Jun 19, 2016 | Annað, TíðindiVit hava fingið lekkru summarrøðina frá Marie Jo, PrimaDonna, L’Aventure og Twist, eins og nógvar nýggjar svimjidraktir og bikini. HER kanst tú síggja nýggju røðini
by Schønning Eysturoy | Jan 12, 2016 | AnnaðÚtsølan, sum byrjaði í síðstu viku, heldur fram vikuna út. Nógv góð tilboð. Primadonna og Marie Jo trussur: 3 pør fyri 299,- og 6 pør fyri 499,- Calvin Klein til menn: 3 pør fyri 2 Nilens Jord nógv niðursett Bundgaard gummistivlar til børn – 50...
by Schønning Eysturoy | Dec 20, 2015 | Annað20.12 – 14:00-20:00 21.12 – 10:00-20:00 22.12 – 10:00-20:00 23.12 – 10:00-21:00
by Schønning Eysturoy | Dec 1, 2015 | VælveraMyrka tíðin og veturin er okkum í møti. Hetta viðførður at vit fáa lítið og einki sólarljós hesar mánaðarnar, samstundis pakka vit okkum inn í troyggjur og jakkar, so at sólarljósið ikki nær húðina. Tískil er tað skjótt til at vit kunnu fáa undirskot av D-vitamin, tá...
by Schønning Eysturoy | Dec 1, 2015 | Annað, TíðindiFramyvir fara vit aftur at hava opið til kl 16.00 hvønn leygardag.


text:
Tróndur Arge 10.10.2018 (19:29)
FM1: Vinn troyggjurnar hjá Halli og Gilla
Í morgin verður stórur landsliðsdagur á FM1, har tað millum annað verður møguligt at vinna troyggjurnar, sum eru á myndini. Onnur er ein AC Horsens troyggja, sum Hallur Hansson hevur spælt í, meðan hin er ein Brann Bergen troyggja hjá Gilla Rólantssyni. Báðar eru signeraðar.
Hoyr FM1 á netinum við at trýsta HER
FM1 byrjar at senda longu frá klokkan 10, har tað verður landsliðsdámur við tónleiki, gestum og fleiri vinningar verða burturlutaðir. Frá klokkan 15 verður upptakt til Nations League landsdystin millum Føroyar og Aserbadjan.
Les eisini: Her er føroyska liðið
Eftir tíðindini klokkan 16, verður ein longri samrøða við Hall Hansson, har hann fortelur um skiftið til AC Horsens, hvussu hann upplivir at vera yrkisspælari og hvørji góð ráð hann hevur til yngri spælarar.
- Hendan troyggjan er nakað slitin, men tað er tí, at eg havi spælt mínar fyrstu dystir fyri AC Horsens í henni, sigur Hallur Hansson um troyggjuna, sum tú kanst vinna við at lurta á FM1 í morgin.
Eftir tíðindini klokkan 17 verður sent beinleiðis av Tórsvølli, har FM1 hevur fleiri fólk á staðnum. Millum annað fer Petur Asbjørn Lervig at ganga millum fólkini og fregnast. Sjálvur landsdysturin byrjar klokkan 19.45. Viðmerkjari verður Jens Martin Knudsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jólakonsert í Hósvíkar kirkju
Mánakvøld 18. desember kl. 20.00 verður høvið at hoyra Eiðis ljómfelag spæla jólaløg í Hósvíkar kirkju.
Hósvíkar kirkja er víðka frammi í kór og tí ber til at hava stórt orkestur at spæla í kirkjuni. Áhugavert verður hjá orkestrinum at spæla á fyrsta sinni í Hósvíkar kirkju. Umframt jólaløg spæla tey tema úr “Finlandia” samband við 100 ára dagin hjá Finnlandi. Annars spæla tey sálmar og sangir úr “Reyðu bók” og felagssálmur verður “Føgur er foldin” og “Gleðilig jól”.
Jólakonsertin hoyrir jólunum til, og í ár hava hósvíkingar o.o. høvi at njóta eina jólakonsert.
Øll eru vælkomin.


text:
Á trappuni í Gøtu kirkju peikar Sámal Ravnsfjall á nøkur álvarslig viðurskifti í føroyskari mentan, meðan Ian Anderson áhugaður lýður á. Á niðaru myndin fær Rani Nolsøe Ian Anderson at signera plátuhúsan "Benefit" (Myndir: Birgir Kruse)
Í grein í Punktum.fo í Dimmalætting 19. mars 2008 vil Carl Jóhan Jensen verða við, at Listastevna Føroya skapti mentanarlig innsig og útsig.
Listastevnan var hildin í fimm ár á rað, seinastu ferð í 2005, og fekk alla tíðina góða undirtøku. Hvørt ár vóru í miðal eini átta túsund fólk til tey ymsu tiltøkini. Men trupult var hjá Norðurlandahúsinum at vera einsamallur ábyrgdari.
Næstseinasta árið, í 2004, vitjaðu Jethro Tull í Føroyum. Eftir útferð í Klaksvík høvdu teir útselda konsert í Norðurlandahúsinum.
- Listastevnan fekk tó sannað (og tað so dyggiliga), at við mentanarlívinun er tað ikki øðrvísi enn við sundum og firðum. Har sum innsig er, har verður eisini útsig. Helst mundi listastevnan tey fimm árini, hon varð hildin, breiða meiri vitan út í heim um føroyska mentan, enn øll tjúgunda øld tilsamans, sigur Carl Jóhan Jensen í greinini "Innsig og útsig" í Punktum.fo í Dimmalætting 19 mars 2008.


text:
- Tíðindi, mentan og ítróttur
Býtt rossamakrelin um við tosk
Avtala er gjørd við ES um, at Føroyar fáa 450 tons av toski á Flemish Cap í ár og 450 tons næsta ár.
ES fær so føroysku kvotuna av rossamakreli í Suðurkyrrahavinum, sum í nógv ár ikki er fiskað. Talan er um kvotur í altjóða sjógvi.
Býtið er fingið í lag, tí økisbundnu fiskiveiðifelagsskapirnir SPRFMO og NAFO loyva limalondunum at flyta kvotur sínámillum í einum fiskiári.
Umráðandi er at tryggja, at kvotan verður fiskað, og at tryggja at Føroyar fáa ágóða av kvotuni á annan hátt, um føroysk skip ikki fiska hana, sigur Fiskimálaráðið.
Seinastu tvey árini hava Føroyar tí latið ES føroysku kvotuna fyri at tryggja, at hon verður brúkt.
Fiskimálaráðið ætlar, at tey 450 tonsini av toski í ár verða latin sum felagskvota til teirra, sum eftir gomlu lógini høvdu loyvi at fiska uppsjóvarfiski í altjóða sjógvi í Suðurkyrrahavinum. Kunngerð um hetta er send til hoyringar.
Sí eisini